Shafee lebih layak, kata pendakwaan bantah Queen’s Counsel wakili Najib

Tan Sri Muhammad Shafee Abdullah “lebih lengkap” daripada Queen’s Counsel Jonathan Laidlaw yang berpangkalan di London untuk mewakili bekas Perdana Menteri Datuk Seri Najib Razak dalam rayuan terakhirnya terhadap sabitan dan hukuman penjara serta denda RM210 juta dalam kes SRC International Sdn Bhd, kata pihak pendakwaan.

Dalam afidavit yang difailkan hari ini di Mahkamah Tinggi di Kuala Lumpur oleh Timbalan Pendakwa Raya Mohd Ashrof Adrin Kamarul bagi pihak pendakwaan, ia membantah permohonan Peguam Diraja dari London atas arahan Najib untuk menjadi peguam bela utama dalam rayuandi Mahkamah Persekutuan.

Dalam afidavit itu, Mohd Ashrof berkata isu dalam kes SRC Najib bukanlah isu yang sukar atau kompleks, dan tidak bersetuju Laidlaw mempunyai kelayakan atau pengalaman khas yang relevan dengan rayuan SRC yang belum dimiliki oleh peguam Malaysia.

Mohd Ashrof menegaskan bahawa Laidlaw tidak mempunyai pengalaman dalam menjalankan perbicaraan jenayah atau rayuan jenayah di bawah undang-undang di mahkamah Malaysia – yang mana Najib didakwa dan disabitkan bersalah – dan peguam yang berpangkalan di United Kingdom itu tidak mahir dengan undang-undang tempatan yang terlibat dalam rayuan JPP di Mahkamah Persekutuan.

“Pengalaman pemohon dalam mengendalikan kes di luar Malaysia tidak memberikan pemohon kelayakan atau pengalaman khas yang diperlukan untuk melakukan rayuan di bawah undang-undang domestik,” hujah Mohd Ashrof, merujuk kepada Laidlaw sebagai pemohon.

Mohd Ashrof berkata Laidlaw gagal memenuhi syarat di bawah Seksyen 18(1) Akta Profesion Undang-undang untuk dibenarkan menjalankan amalan di Malaysia bagi membela Najib dalam rayuan terakhirnya berhubung penyelewengan lebih RM42 juta dana SRC.

Mohd Ashrof berkata terdapat peguam tempatan yang mempunyai kepakaran khas – yang didakwa Laidlaw – yang akan dapat membela Najib, termasuk peguam bela utama Najib sendiri, Shafee, sejak tiga tahun lepas apabila perbicaraan bermula di Mahkamah Tinggi.

“Memang pelik bagi pemohon untuk berhujah bahawa tiada peguam tempatan untuk mempertahankan pertuduhan yang dihadapi oleh perayu apabila Tan Sri Dato Sri Dr Muhammad Shafee Abdullah sendiri dan pasukannya membela perayu di Mahkamah Tinggi ke Mahkamah Persekutuan.

“Adalah satu ironi untuk mengatakan bahawa tiada peguam tempatan yang mempunyai kelayakan atau pengalaman khas jika dibandingkan dengan pemohon untuk mempertahankan pertuduhan ini sedangkan pemohon sendiri tidak mempunyai pengalaman dalam menghujahkan pertuduhan ini di hadapan mahkamah Malaysia,” katanya menurut MalayMail.

Di bawah Seksyen 18(1), Mahkamah Tinggi boleh menerima seseorang – yang layak diterima masuk sebagai peguam di Malaysia jika dia warganegara Malaysia atau pemastautin tetap – untuk menjalankan amalan sebagai peguam di sini, untuk tujuan apa-apa satu kes dan jika syarat tertentu dipenuhi.

Syarat-syarat yang perlu dipenuhi di bawah Seksyen 18(1) adalah jika orang ini mempunyai – pada pendapat mahkamah – kelayakan atau pengalaman khas yang tidak terdapat di kalangan peguam di Malaysia untuk tujuan kes tertentu itu, dan juga jika dia telah diarahkan oleh peguam di Malaysia untuk bertindak bagi kes itu.

Mohd Ashrof juga menegaskan bahawa Laidlaw tidak mempunyai kelayakan Bahasa Malaysia seperti yang dikehendaki di bawah Seksyen 11(2) Akta Profesion Undang-undang untuk menyokong permohonannya di bawah Seksyen 18(2) untuk mewakili Najib.


SPRM lapor polis kenyataan luar mahkamah Guan Eng, Syed Saddiq

Suruhanjaya Pencegahan Rasuah Malaysia (SPRM) membuat dua laporan polis berkaitan dua kes rasuah berprofil tinggi yang sedang dibicarakan melibatkan bekas menteri, kerana menghina mahkamah.

SPRM membuat laporan itu masing-masing terhadap bekas Menteri Belia dan Sukan Syed Saddiq Syed Abdul Rahman, dan bekas Menteri Kewangan Lim Guan Eng.

Laporan itu dibuat berkaitan kenyataan kedua-duanya berhubung perbicaran kes masing-masing yang sedang berjalan.

Memetik NST, kedua-dua laporan terhadap Guan dan Syed Saddiq telah dibuat oleh pegawai penyiasat SPRM di balai polis Presint 7 dekat Putrajaya semalam. (24 Jun)

Menurut laporan terhadap Lim, pengadu berkata dia melihat artikel berita dalam talian berhubung kenyataan Guan Eng menafikan dakwaan saksi pendakwaan terhadapnya.

Laporan itu mendakwa Guan Eng menyifatkan keterangan saksi pendakwaan Datuk Zarul Ahmad Mohd Zulkifli sebagai palsu, rekaan dan konspirasi politik.

Pengadu berkata tindakan ini adalah sub-kehakiman kerana perbicaraan masih berjalan.

Guan Eng menghadapi empat pertuduhan menggunakan kedudukannya sebagai ketua menteri ketika itu untuk meminta suapan bagi membantu Consortium Zenith Construction mendapatkan projek terowong dasar laut.

Dia didakwa meminta 10 peratus daripada keuntungan yang diperoleh syarikat itu daripada pemiliknya, Zarul.

Dia juga didakwa menerima RM3.3 juta untuk dirinya dan menyebabkan dua bidang tanah milik kerajaan negeri dilupuskan kepada dua syarikat yang dikaitkan dengan projek terowong itu.

Guan Eng membuat kenyataan itu semasa sidang media berhampiran Kompleks Mahkamah Kuala Lumpur selepas kesnya ditangguhkan pada hari itu.

Sementara itu, laporan terhadap Syed Saddiq mendakwa seorang peguam Lim Wei Jiet membuat kenyataan sub-kehakiman dengan menyifatkan pertuduhan terhadap Syed Saddiq sebagai bermotif politik.

Pengadu berkata, perbicaraan kes itu masih belum bermula dan tindakan ini mungkin mengganggu proses kehakiman kes itu.

Syed Saddiq didakwa, sebagai ketua Armada ketika itu yang diamanahkan mengawal dana Armada, bersubahat dengan Rafiq Hakim Razali, penolong bendahari Armada ketika itu, melakukan penyelewengan dan pecah amanah jenayah (CBT) sebanyak RM1 juta dana pertubuhan itu.

Dia juga menghadapi dua pertuduhan terlibat dalam pengubahan wang haram, iaitu dua transaksi RM50,000, dipercayai hasil daripada aktiviti menyalahi undang-undang, daripada akaun Maybank Islamic Bhd miliknya ke dalam akaun Amanah Saham Bumiputera miliknya.


DUN Selangor bubar Jumaat ini bagi laluan PRN diadakan

Jumaat ini secara rasminya Dewan Undangan Negeri (DUN) Selangor dibubarkan.

Pembubaran tersebut dua hari sebelum genap tempoh penggalnya selama lima tahun pada Ahad dan ia mendapat perkenan Sultan Selangor, Sultan Sharafuddin Idris Shah.

Langkah itu memberi laluan kepada pelaksanaan Pilihan Raya Negeri (PRN) diadakan dalam tempoh 60 hari selepas pembubaran diwartakan.

Menteri Besar Selangor, Datuk Seri Amirudin Shari, mendapat perkenan pembubaran DUN itu selepas menghadap Sultan Selangor  Shah di Istana Alam Shah, Klang pagi ini.

DUN Selangor mempunyai 56 kerusi dengan 41 daripadanya adalah milik Pakatan Harapan (PH), lima kerusi Barisan Nasional (BN); Perikatan Nasional (PN) (tujuh) dan Pejuang (tiga) selepas Pilihan Raya Umum ke-14 (PRU-14) pada 2018.

Februari lalu, enam negeri mencapai persetujuan untuk membubarkan DUN masing-masing pada tempoh dua minggu terakhir Jun ini bagi memberi laluan kepada PRN masing-masing.

Selain Selangor, lima negeri lain ialah Negeri Sembilan, Pulau Pinang yang ditadbir PH, manakala Kedah, Kelantan dan Terengganu pula di bawah pemerintahan Perikatan Nasional (PN).


17 kematian akibat Covid-19 semalam, 58,852 kes masih aktif

Jumlah pesakit Covid-19 yang meninggal dunia dalam tempoh 24 jam semalam turun hampir separuh berbanding 31 kes pada Sabtu, lapor Kementerian Kesihatan (KKM), hari ini.

Menurut laman sesawang Covidnow, seramai 17 pesakit meninggal dunia semalam, termasuk tiga yang belum sempat menerima rawatan perubatan di hospital atau ‘brought in death’ (BID).

Jumlah itu menjadikan keseluruhan kematian sejak awal tahun lalu hingga semalam sebanyak 30,879 kes, termasuk 6,246 kes BID, menurut KKM.

Negeri tertinggi mencatat kematian semalam ialah Terengganu sebanyak empat kes, menjadikan keseluruhan 644 kes, termasuk 71 kes BID. Setakat ini negeri itu mencatat 78,931 kumulatif kes positif, dengan 76,052 pesakit telah sembuh.

Sehingga semalam Terengganu mencatat 2,235 kes aktif dengan 1,545 pesakit menjalani kuarantin di rumah; 412 ditempatkan di PKRC; 256 dimasukkan ke hospital; dan 22 pesakit dirawat di unit rawatan rapi, termasuk 18 daripadanya yang memerlukan alat bantuan pernafasan.

Tiada kluster aktif dilaporkan di negeri itu sehingga semalam.

Sehingga semalam juga, seramai 875,132 atau 69.5 peratus populasi di negeri itu lengkap divaksinasi, 70.7 peratus atau 889,783 lagi menerima sekurang-kurangnya satu dos, dan 65,329 individu menerima suntikan dos penggalak.

Bagi negeri-negeri lain, Kelantan mencatat tiga kes kematian; diikuti masing-masing dua di Kedah, Perak, Perlis dan Pulau Pinang; dan masing-masing satu di Melaka serta Sabah.

Tiada kes kematian dilaporkan di Johor, Negeri Sembilan, Pahang, Sarawak, Selangor, Kuala Lumpur, Labuan dan Putrajaya.

Sementara itu, KKM juga memaklumkan jumlah kes aktif turun sebanyak 1,926 kes menjadi 58,852 kes, berbanding 60,778 pada Sabtu.

Daripada jumlah itu, seramai 48,337 pesakit menjalani kuarantin di rumah; 5,606 ditempatkan di PKRC; 4,502 dimasukkan ke hospital; dan 407 pesakit dirawat di ICU, dengan 216 daripadanya memerlukan alat bantuan pernafasan.

Sejak awal tahun lalu hingga semalam, negara merekodkan 2,691,639 kumulatif kes positif, termasuk 6,131 kes import, dan 2,601,908 pesakit telah sembuh.


Uber didenda AS$19 juta, mengaku kelirukan pengguna Australia

Uber, didenda A$26 juta (kira-kira AS$19 juta) selepas mengaku melanggar undang-undang pengguna Australia dengan membuat kenyataan palsu atau mengelirukan, lapor Xinhua.

Badan pemantau pengguna persekutuan, Australian Competition and Consumer Commission (ACCC), pada Selasa mengumumkan bahawa mesej amaran yang dipaparkan antara Disember 2017 dan September 2021 pada aplikasi Uber mengelirukan pengguna.

“Mesej “anda mungkin dikenakan sedikit bayaran kerana pemandu anda sudah dalam perjalanan” ,” diterima pengguna meskipun mereka berada dalam tempoh pembatalan percuma yang ditawarkan Uber.

Pengerusi ACCC Gina Cass-Gottlieb berkata lebih dua juta rakyat Australia telah menerima amaran pembatalan yang mengelirukan itu sebelum ia dihentikan, lapor Bernama yang memetik Xinhua.

“Uber mengakui ia mengelirukan pengguna Australia selama beberapa tahun, dan mungkin menyebabkan sesetengah daripada mereka memutuskan untuk tidak membatalkan perjalanan mereka selepas menerima amaran pembatalan itu, walaupun mereka berhak untuk membatalkan secara percuma di bawah polisi Uber sendiri,” menurutnya.

Suruhanjaya itu juga mendapati Uber secara salah memaparkan anggaran tambang teksi apabila harga berada di bawah perkhidmatan perkongsian perjalanan.

“Platform digital seperti Uber perlu mengambil langkah sepatutnya untuk memantau ketepatan algoritma mereka dan kenyataan yang dikeluarkan yang mungkin menjejaskan pilihan pengguna perkhidmatan,” kata Cass-Gottlieb.

ACCC dan Uber bersetuju untuk mendapatkan perintah Mahkamah Persekutuan Australia dan gergasi perkongsian kenderaan itu dijangka membayar penalti sebaik sahaja tarikh ditetapkan.


Pucuk pimpinan sedia ada tak mahu berubah jadikan UMNO lebih baik: Khairy

Khairy Jamaluddin Abu Bakar tidak mahu menoleh belakang lagi dan membuat rayuan terhadap pemecatannya daripada UMNO baru-baru ini.

Bekas Ketua Pemuda itu membidas pucuk pimpinan UMNO yang dilihatnya tidak mahu berubah untuk menjadikan parti lebih baik, jadi tiada gunanya untuk kembali bersama parti itu.

“Mana pun saya pergi, saya masih sayang UMNO sebab itu parti saya. Saya tidak meninggalkan UMNO, saya dipecat daripada UMNO. Mana-mana pun saya pergi, cinta sejati saya tetap UMNO dan saya masih lagi sayang UMNO.

“Saya tetap sayang dengan ahli UMNO dan perjuangan UMNO. Cuma UMNO yang membuang saya, pucuk pimpinan UMNO yang membuang saya. Saya tidak ada pilihan sebab saya melihat UMNO di bawah pucuk pimpinan sedia ada, dia tidak mahu berubah ke arah yang lebih baik demi ahli UMNO,” katanya dipetik laporan BH.

Bekas Menteri Kesihatan itu juga kecewa dengan sikap UMNO yang dilihatnya tidak sedar diri walaupun sudah dua kali kalah dalam pilihan raya umum (PRU).

“Buat masa ini, mungkin tidak (kembali kepada UMNO) sebab saya melihat UMNO tidak mahu berubah. Selepas ‘loceng dibunyikan’ beberapa kali pada PRU14 dan PRU15 untuk UMNO bangun daripada tidur, UMNO tetap memilih untuk terus berkhayal dan bermimpi atas keselesaan sedia ada, walaupun sudah tinggal 26 kerusi (Parlimen).

“Dalam keadaan ini, saya berasa susah untuk saya balik kepada UMNO. Oleh itu, saya pun tidak memilih untuk membuat rayuan… kerana membuat rayuan adalah pada orang sama yang (didakwa) telah membuang saya tanpa proses yang telus dan adil.

“Justeru, saya nampak UMNO pada masa ini bukanlah pilihan,” katanya lagi.

Jumaat lalu, mesyuarat Majlis Tertinggi (MT) UMNO yang dipengerusikan oleh Presiden, Datuk Seri Ahmad Zahid Hamidi, memutuskan untuk memecat Khairy dan bekas Ahli Parlimen Tanjong Karang, Tan Sri Noh Omar, atas dakwaan ‘pelanggaran disiplin parti’.

Selain itu, UMNO turut menggantung keahlian bekas Menteri Pertahanan, Datuk Seri Hishammuddin Hussein; Naib Ketua Pemuda UMNO, Shahril Hamdan; Ketua UMNO Bahagian Tebrau, Datuk Maulizan Bujang; dan Ketua UMNO Bahagian Jempol, Datuk Seri Mohd Salim Shariff, masing-masing selama enam tahun.

Antara alasan pemecatan Khairy ialah ucapan beliau dalam kempen PRU-15, yang menyatakan ‘parti itu sudah sesat dan mahu membersihkannya’, yang didakwa menjadi pencetus meragut kestabilan politik UMNO.


Noh pecat ahli Bersatu pegang jawatan agensi bawah kementeriannya

Ahli Majlis Tertinggi UMNO, Tan Sri Noh Omar didakwa memecat semua ahli Bersatu yang memegang jawatan dalam agensi bawah Kementerian Pembangunan Usahawan & Koperasi (MEDAC) yang diterajuinya.

Menteri MEDAC itu menamatkan perkhidmatan beberapa lantikan dari kalangan pemimpin Bersatu di dalam agensi-agensi bawah kementerian itu seperti Suruhanjaya Koperasi Malaysia (SKM), Tabung Ekonomi Kumpulan Usaha Niaga (TEKUN) dan Yayasan Bank Rakyat.

Perkara itu didedahkan Naib Ketua Bersatu Bahagian Puchong, Ts. Shaik Shaszari Shaik Sulaiman dalam satu kenyataan yang membidas tindakan Noh itu cuba mengugat keharmonian dalam kerajaan pusat yang diterajui Perdana Menteri Datuk Seri Ismail Sabri Yaakob.

“Saya turut mempersoalkan adakah langkah ini diambil bagi digantikan dengan lain-lain pemimpin UMNO?” katanya dalam satu kenyataan hari ini.

Langkah yang diambil oleh pemimpin UMNO Selangor itu menurut Shaik Shaszari juga dibuat secara tergopoh-gapah walaupun kontrak lantikan masih belum tamat, malah langkah itu secara tidak langsung akan memecahbelahkan keharmonian yang dibina antara Presiden Bersatu Tan Sri Muhyiddin dan Ismail Sabri dalam kerajaan pusat.

“Saya secara peribadi mempersoalkan rasional yang diambil dalam masa sama kementerian-kementerian termasuk MEDAC sedang mencapai KPI 100 hari dan saya percaya ahli-ahli Lembaga Pengarah tersebut sedang bersama-sama dalam agensi-agensi bawah MEDAC untuk membantu pihak menteri dalam mencapai KPI 100 hari dan seterusnya.

“Namun sebaliknya tindakan ini secara tidak langsung makin memecahkan keharmonian yang sedang dibina antara Pengerusi Perikatan Nasional Tan Sri Muhyiddin Yassin dan pemimpin Parti UMNO antaranya Datuk Seri Ismail Sabri selaku Perdana Menteri,” katanya lagi.

Beliau turut memberi senarai pemimpin Bersatu yang ditamatkan kontrak lebih awal, antaranya Ahli Majlis Pimpinan Tertinggi Bersatu Muhammad Faiz Na’aman selaku Ahli Lembaga Pengarah SKM yang sepatutnya tamat kontrak pada Disember 2022, Ahli Lembaga Amanah TEKUN ialah Puan Najwah Halimah (Timbalan Pengerusi Tekun Nasional), Puan Mizmah Appehdullah (Exco Srikandi Pusat Bersatu), Datuk Wan Shaharir bin Wan Jalil (mantan Ketua Badan Perhubungan Bersatu Pahang) serta beberapa pemimpin lain lagi.

Untuk rekod, Noh merupakan salah seorang ahli kumpulan 15 Ahli Parlimen (MP) UMNO yang menarik sokongan terhadap Muhyiddin dan setia bersama Presiden UMNO Datuk Seri Ahmad Zahid Hamidi.

Bagaimanapun, Ismail Sabri pada saat akhir bertindak melantik Noh dalam Kabinetnya selepas mengangkat sumpah sebagai PM baharu.


Restoran Indonesia tawar santapan buka puasa ‘bertaraf tinggi’

Rakyat Indonesia keluar semula untuk maka, tatkala cengkaman pandemik Covid-19 di negara itu semakin longgar, sementara beberapa penggemar keseronokan meraikan majlis berbuka puasa sambil kaki berjuntai pada ketinggian 50 meter di udara.

Lounge in the Sky dibuka kepada orang ramai minggu ini di ibu negara paling ramai penduduk Islam di dunia – Jakarta.

Tempahan diterima beberapa bulan lebih awal dengan majlis berbuka puasa sepanjang Ramadan kali ini telah penuh, setelah republik itu menarik balik beberapa sekatan dan protokol kesihatan setelah Covid-19 semakin berkurangan.

Purata sejak beberapa hari lalu, Indonesia mencatat jumlah jangkitan di bawah 2,000 kes sehari.

Lounge in the Sky menyajikan makanan – berharga antara 1.6 dan 3.7 juta rupiah (AS$110-AS$260) – kepada seramai 32 pelanggan pada satu-satu masa di atas platform yang dinaikkan setinggi 50 meter menggunakan kren.

Pengunjung dipakaikan tali pinggang keselamatan di tempat duduk mereka, manakala tukang masak dan pelayan turut memakai alat yang sama ketika menghindangkan makanan.

Beberapa pelanggan dilihat bersorak ketika platform diangkat naik, menurut AFP.

“Pada mulanya, ia tidak mudah. Saya gugup kerana tidak dapat menelan makanan itu,” kata Yuni, seorang doktor berusia 29 tahun.

“Tetapi selepas beberapa lama saya boleh makan. Ia mendebarkan,” katanya lagi.

Pihak restoran berkata mereka mengikut piawaian keselamatan yang ketat, tetapi pengalaman itu tidak datang tanpa langkah berjaga-jaga – laman sesawangnya mengesyorkan pelanggan pergi ke bilik mandi sebelum mengambil tempat duduk bagi untuk mengelakkan keperluan menurunkan platform ketika makan.

Pengembara asing juga akan dapat menikmati hidangan ‘bertaraf tinggi’ kerana kerajaan Indonesia melaksanakan semula dasar lawatan bebas visa untuk warga negara anggota ASEAN.

Rakyat dari sembilan negara Asia Tenggara lain hanya perlu menunjukkan bukti vaksinasi Covid-19 dan ujian tindak balas rantai polimerase (PCR) negatif yang diambil 48 jam sebelum ketibaan. Mereka juga mesti menggunakan aplikasi ujian dan jejak PeduliLindungi.

Ujian PCR semasa ketibaan tidak lagi diperlukan jika pengembara melepasi pemeriksaan suhu.

Dua usahawan Belgium membangunkan konsep “Dinner in the Sky” itu sejak 2006 dan ia telah berkembang ke berpuluh-puluh negara. – Gambar AFP


Polis tahan 49 individu bantu siasatan ingkar SOP di Juru

Seramai 49 individu ditahan polis bagi membantu siasatan berhubung perlanggaran prosedur operasi standard (SOP) dengan mengadakan solat sunat Aidiladha di kawasan terbuka dan tepi jalan di Taman Pelangi, Juru, di Bukit Mertajam, semalam.

Ketua Polis Pulau Pinang, Datuk Mohd Shuhaily Mohd Zain mengesahkan penahanan tersebut yang melibatkan 48 warga Bangladesh dan seorang lelaki tempatan ditahan secara berasingan di sekitar Juru.

“Kes disiasat mengikut Seksyen 269 Kanun Keseksaan kerana perbuatan cuai yang mungkin boleh merebakkan jangkitan apa-apa penyakit berbahaya dan boleh membahayakan nyawa,” katanya dalam kenyataan malam tadi.

Difahamkan kesemua mereka berusia 20 hingga 40an itu ditahan dalam operasi bermula 11 pagi apabila kira-kira 200 individu menunaikan solat Aidiladha di kawasan lapang berdekatan surau Taman Pelangi, Juru, selepas surau berkenaan sudah melebihi kapasiti 100 jemaah dibenarkan mengikut SOP perintah kawalan pergerakan.

Terdahulu, tular video di media sosial mengenai tindakan kumpulan lelaki di kawasan perumahan berkenaan sedang menunaikan solat di kawasan tempat letak kereta sehingga ke tepi jalan raya bermula jam 8.30 pagi hingga 9 pagi.

Sementara itu, Mohd Shuhaily berkata laporan berhubung kejadian itu telah diserahkan kepada Ketua Polis Negara Datuk Seri Acryl Sani Abdullah Sani untuk memberi penjelasan kepada Menteri Dalam Negeri Datuk Seri Hamzah Zainudin.

“(Ketika ini) siasatan dan tindakan untuk kenal pasti semua individu yang terlibat untuk diambil tindakan lanjut sedang dijalankan,” katanya.

Sebelum ini, Kementerian Dalam Negeri (KDN) meminta Ketua Polis Pulau Pinang memberikan laporan dan penjelasan terperinci berhubung penugasan anggotanya yang dipertanggungjawab untuk memantau pematuhan SOP semasa perayaan Aidiladha.

Hamzah dilaporkan berkata laporan dan penjelasan itu perlu diberikan dalam kadar segera berikutan penularan video pelanggaran SOP ketika solat sunat Aidiladha di kawasan itu.


Serah kepada BNM wajibkan pengeksport tukar hasil eksport kepada ringgit

Kerajaan menyerahkan kepada Bank Negara Malaysia (BNM) untuk membuat keputusan sama ada mewajibkan pengeksport menukarkan semula hasil yang dijana dalam mata wang asing kepada ringgit.

Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz berkata langkah tersebut yang pernah diambil oleh bank pusat itu sekitar tahun 2016, mempunyai kelebihan dan kekurangannya dalam mengawal perbezaan kadar faedah ringgit dan mata wang asing, menurut laporan Bernama.

“Kalau kita lihat perbezaan kadar faedah (antara Kadar Dasar Semalaman dan Dana Persekutuan Amerika Syarikat (AS) memang agak besar, malahan kadar dolar AS lebih tinggi berbanding kadar ringgit.

“Ini di bawah bidang kuasa BNM. Ada pro dan kontra. Ia boleh dilihat sebagai satu bentuk kawalan modal, jadi (perkara) ini saya biarkan kepada kebijaksanaan BNM bagaimana nak mengawal,” katanya pada sidang media selepas merasmikan pra-pelancaran acara International Electric Mobility Showcase 2023, di sini, hari ini.

Mengimbas kembali, BNM pada Disember 2016 menetapkan pengeksport tempatan perlu menukarkan 75 peratus hasil yang dijana daripada eksport kepada ringgit dan hanya 25 peratus dibenar dikekalkan dalam mata wang asing.

Tengku Zafrul menyeru syarikat tempatan, terutamanya syarikat berkaitan kerajaan (GLC), untuk sama-sama memainkan peranan dalam menyokong pertumbuhan ringgit dan tidak hanya meletakkan tanggungjawab tersebut kepada kerajaan semata-mata

“Ini penting, kita mesti menunjukkan keyakinan terhadap mata wang kita terutamanya syarikat Malaysia dan GLC yang terlibat dalam pengeksportan.

“Sebagai sebuah negara dagangan, kita adalah pengeksport bersih. Kita mempunyai kedudukan akaun semasa, yang sepatutnya positif bagi mata wang kita, tetapi kita mesti (juga) memastikan (bahawa) kita terus bersemangat untuk menyokong mata wang negara kita juga,” katanya.

Ringgit dibuka lebih tinggi berbanding dolar AS pagi ini selepas pengumuman data senarai gaji bukan pertanian Amerika Syarikat yang lebih lemah dan ini telah membantu menstabilkan mata wang tempatan.

Pada 9 pagi, unit tempatan menambah nilai kepada 4.6555/6600 berbanding dolar AS daripada 4.6655/6675 pada penutup Jumaat.


UMNO kekal bersama PH, DAP hingga habis penggal: Mat Maslan

UMNO akan terus kekal bersama Kerajaan Persekutuan pimpinan Pakatan Harapan (PH), yang turut disertai DAP, sehingga habis penggal Parlimen ke-15.

Perkara ini dinyatakan Setiausaha Agung UMNO Datuk Seri Ahmad Maslan sambil menjelaskan keputusan itu selaras dengan resolusi Perhimpunan Agung UMNO (PAU) baru-baru ini.

Menurutnya UMNO kekal komited dalam menyokong kepimpinan Datuk Seri Anwar Ibrahim sebagai Perdana Menteri hingga tamat penggal demi kestabilan politik negara.

“Ia selaras dengan resolusi yang dicapai dalam Pehimpunan Agung UMNO bulan lepas.’

“Jadi apabila kita sokong kerajaan ini maksudnya Anwar adalah Perdana Menteri yang kita ada (hingga akhir penggal)… supaya wujud kestabilan dalam negara kita,” katanya memetik laporan Bernama.

Ahmad, yang juga Timbalan Menteri Kewangan berkata demikian ketika menjunjung kasih titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menzahirkan hasrat untuk melihat Anwar kekal sebagai Perdana Menteri terakhir dilantik di bawah pemerintahan Seri Paduka semasa pembukaan Penggal Kedua Parlimen Ke-15 hari ini.

Beliau menyeru ahli Parlimen lain untuk bukan sahaja menjunjung kasih titah Al-Sultan Abdullah tetapi juga memastikan kestabilan politik negara dicapai.

Ahli Parlimen Pontian itu berkata, arena politik negara kini sudah stabil dengan wujudnya kerajaan yang memperoleh sokongan 148 Ahli Dewan Rakyat iaitu lebih dua pertiga majoriti.

“Sejak Pilihan Raya Umum 2004, kali ini baru kita dapat majoriti sebanyak ini,” katanya.


31 pesakit Covid-19 meninggal, tujuh negeri sifar kematian semalam

Seramai 10 pesakit Covid-19 di Selangor meninggal dunia semalam, termasuk dua kes ‘brought in death’ (BID), lapor Kementerian Kesihatan Malaysia (KKM), hari ini.

Jumlah itu menjadikan kumulatif kematian di negeri berkenaan meningkat kepada 9,859 kes, termasuk 2,093 kes BID. Selangor juga merekodkan jumlah kes positif tertinggi di negara ini sebanyak 768,523 kes, termasuk 1,591 kes import, dengan 741,654 pesakit telah sembuh.

Sehingga semalam, negeri itu merekodkan 17,010 kes aktif, dengan 14,979 pesakit menjalani kuarantin di rumah; 1,016 ditempatkan di PKRC; 944 dimasukkan ke hospital; dan 71 dirawat di unit rawatan rapi (ICU), termasuk 51 daripadanya memerlukan alat bantuan pernafasan.

Sehingga semalam juga, sebanyak 77 kluster masih aktif di Selangor dengan 46 daripadanya membabitkan tempat kerja; Pendidikan (19); komuniti (enam); kumpulan berisiko tinggi (lima); dan pusat tahanan (satu).

Dalam tempoh 24 jam semalam juga sebanyak 31 kematian baharu dilaporkan di sembilan negeri dan Wilayah Persekutuan, termasuk tujuh kes BID, menjadikan keseluruhannya 30,862 kematian dilaporkan sejak awal tahun lalu, termasuk 6,243 kes BID.

Bagi kes kematian di negeri lain, Sabah merekodkan tujuh kes; diikuti masing-masing empat di Perak dan Sarawak; Kuala Lumpur (dua); dan masing-masing satu di Kedah, Pahang, Pulau Pinang dan Terengganu.

Tujuh negeri – Johor, Kelantan, Melaka, Negeri Sembilan, Perlis, Labuan dan Putrajaya – tidak mencatat kes kematian semalam, lapor KKM menerusi laman sesawang Covidnow.

Sehingga semalam, 10 negeri kekal merekodkan kes kematian melebihi 1,000 yang membabitkan Selangor seramai 9,859 kes; Johor (3,809); Sabah (2,740); Kuala Lumpur (2,633); Kedah (2,117); Pulau Pinang (1,683); Sarawak (1,609); Perak (1,306); Negeri Sembilan (1,291); dan Kelantan (1,197).

Sementara itu sebanyak 60,778 kes masih aktif di seluruh negara dengan 49,910 pesakit menjalani kuarantin di rumah; 5,867 ditempatkan di PKRC; 4,605 dimasukkan ke hospital; dan 396 pesakit dirawat di ICU, termasuk 211 yang memerlukan alat bantuan pernafasan.

Sejak kes pertama Covid-19 dilaporkan di negara ini awal tahun lalu hingga semalam, sebanyak 2,688,149 jangkitan positif dikesan, termasuk 6,117 kes import, dengan 2,596,509 pesakit telah sembuh.


Usul kerajaan kalah, UMNO anggap MoU dengan pembangkang tak terpakai lagi

Memorandum persefahaman (MoU) antara kerajaan dengan pembangkang yang dimerterai September tahun lalu dianggap UMNO kini tak terpakai lagi, kata Datuk Seri Ahmad Maslan.

Setiausaha Agung UMNO itu mempersoalkan tindakan pembangkang walaupun MoU sudah ditandatangani tetapi mereka masih mahu pengundian diadakan, merujuk kepada insiden yang berlaku di Dewan Rakyat semasa usul dibentangkan oleh Kementerian Dalam Negeri (KDN) gagal diluluskan baru-baru ini.

“Tetapi bila ada undian walaupun ada MoU, pada saya MoU ni tidak terpakai lah, selamat jalan MoU,” katanya dipetik laporan media Utusan Malaysia.

Berhubung dakwaan tidak hadir semasa proses undian belah bahagian di Dewan Rakyat, Ahmad yang juga Ahli Parlimen Pontian itu berkata menganggap pada awalnya tidak ada pengundian akan berlaku memandangkan selama ini usul kerajaan berjaya diluluskan tanpa melalui proses tersebut.

“Saya tidak mengundi ketika itu sebab saya fikir tidak ada pengundian. Saya hadir sebelum Hamzah (Datuk Seri Hamzah Zainuddin) berucap, Timbalan Speaker, Cameron Highlands tanya saya nak bahas atau tidak, saya kata saya tidak berbahas. Saya cakap, Perjanjian Persefahaman (MoU) itu ada, mana ada mengundi.

“Selama ini tidak ada mengundi pun. Jadi, dalam hati saya berkata, memang tidak ada undi ini. Jadi saya keluar untuk urusan perkahwinan anak saya Sabtu dan Ahad lepas,” katanya lagi.

Ahmad juga mendakwa sebenarnya pembangkang yang sengaja mahu melanggar MoU tersebut, malah tidak ada sebarang perundingan dijalankan melibatkan usul yang dibawa oleh Menteri Dalam Negeri dengan pembangkang sebelum ia dibentangkan.

“Kalau memegang pada MoU, kenapa pembangkang tidak mahu buat perundingan? Dia kena ada perundingan antara dua pihak.

“Pihak mereka (pembangkang) perlu proaktif bertanya. Nampak sangat mereka pun tidak mahu membuat perundingan ini dibuat. Ini maksudnya MoU sudah lagi tidak terpakai, mereka sengaja nak melanggar MoU,” katanya lagi.

Dewan Rakyat sebelum ini gagal meluluskan usul untuk melanjutkan tempoh kuat kuasa Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) untuk tempoh lima tahun lagi.

Usul itu ditolak selepas keputusan undian belah bahagian menunjukkan hanya 84 ahli Parlimen menyokong, manakala 86 ahli Parlimen tidak menyokong, selain 50 Ahli Parlimen tidak hadir.

Kegagalan usul itu menyebabkan KDN tidak dapat melanjutkan kuat kuasa Subseksyen 4(5) bermula 31 Julai ini.


Papagomo lapor polis isu klip audio Zahid, Anwar

Satu laporan polis sudah dibuat di Balai Polis Setapak, Kuala Lumpur, malam tadi berkaitan klip audio antara Datuk Seri Ahmad Zahid Hamidi dan Datuk Seri Anwar Ibrahim minggu lalu.

Laporan itu dibuat Exco Pemuda UMNO Wan Muhammad Azri Wan Deris atau Papagomo bagi membolehkan polis menyiasat kesahihan dan dalang yang memalsukan audio rakaman perbualan itu.

“Saya memanjangkan laporan polis ini agar suatu siasatan menyeluruh dapat dilakukan bagi mengenal pasti kesahihan dan dalang yang memalsukan audio rakaman perbualan tersebut.

“Ia juga untuk menjaga nama baik institusi UMNO yang bertegas menolak kerjasama dengan PKR dan Dato’ Sri Anwar Ibrahim,” katanya selepas membuat laporan itu, malam tadi.

Dua hari lalu, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan itu.

Berikutan itu, Presiden UMNO berkenaan menerima kecaman dan kritikan hebat daripada ahli UMNO yang mengesyaki beliau mempunyai pakatan ‘sulit’ dengan Presiden PKR.

Papagomo berkata, laporan polis juga dibuat kerana audio itu seolah-oleh cuba menunjukkan Zahid ‘berlakon’ ketika PAU 2020 dan wujud kerjasama dengan Anwar.


Thailand rekod kes kematian tertinggi akibat Covid-19

Kementerian Kesihatan Awam Thailand hari ini memaklumkan negara itu memecah rekod tertinggi bagi kes kematian harian akibat Covid-19 sejak Mac tahun lalu iaitu 235 kes, menjadikan 6,588 kes terkumpul.

Thailand juga telah mencatatkan 19,843 jangkitan harian dengan jumlah kes naik kepada 795,951. Dalam tempoh 24 jam lalu seramai 22,806 pesakit dilaporkan sembuh.

Sejak gelombang ketiga Covid-19 melanda Thailand pada 1 April lalu, negara itu telah mencatatkan 767,088 kes jangkitan Covid-19 dan 550,714 kes sembuh dan 6,494 kes kematian yang dilaporkan.

Kali terakhir Thailand melaporkan kes kematian harian tertinggi adalah pada Sabtu lalu membabitkan 212 pesakit, manakala jumlah tertinggi dicatatkan pada hari sama sebanyak 21,838 kes.

Sementara itu, Pusat Kawalan dan Pencegahan Penyakit (CDC) Amerika Syarikat (AS) menaikkan amaran Covid-19 terhadap Thailand ke Tahap 4, tertinggi dalam skala amaran agensi itu, dan menggesa rakyatnya untuk tidak melawat negara berkenaan.

CDC berkata tahap Covid-19 di negara tersebut berada pada paras tertinggi dan sudah mula menular ke seluruh dunia.

“Peningkatan kes yang tinggi di Thailand juga dapat memberikan risiko kepada pelancong untuk dijangkiti walaupun telah divaksin sepenuhnya kerana varian Delta dapat tersebar dengan cepat,” jelas CDC di laman webnya.

Pada masa sama CDC turut mengeluarkan amaran Tahap 4 terhadap Israel, Perancis, Iceland, Tebing Barat dan Semenanjung Gaza serta beberapa negara lain termasuk Aruba dan Polinesia Perancis kerana peningkatan jumlah kes Covid-19 di negara tersebut.

Terdapat lebih 70 negara yang disenaraikan termasuk tiga negara di Asia Tenggara lain iaitu, Indonesia, Malaysia dan Myanmar.

Selain itu, CDC turut menaikkan peringkat amaran ke Tahap 3 bagi Austria, Croatia, El Salvador, Azerbaijan, Guam, Kenya dan Jamaica. – Agensi


Terima tawaran kerajaan diterajui UMNO, Anwar tak rasa terhina ke?

Termeterai sudah Memorandum Persefahaman (MoU) Transformasi dan Kestabilan Politik antara blok pembangkang dan kerajaan hari ini yang menyaksikan Datuk Seri Anwar Ibrahim kini tidak rasa terhina lagi.

Berbeza dengan tawaran sama yang dibuat oleh Tan Sri Muhyiddin Yassin sebelum ini, Ketua Pembangkang itu berkata dihina apabila tawaran tersebut diberikan kepadanya tetapi apabila kerajaan baharu diterajui UMNO membuat tawaran beliau rasa bangga dan menerimanya pula.

Bagaimanapun, ia bukan suatu yang luar biasa apabila Anwar membuat keputusan sedemikian kerana sikapnya yang suka memutarbelit fakta dan ia terserlah apabila menipu kononnya memiliki majoriti untuk menjadi Perdana Menteri (PM) sebelum ini.

Ia bukan kali pertama Anwar mendakwa dirinya memiliki sokongan majoriti untuk menjadi PM, sebelum ini juga sudah banyak kali mendabik dada kononnya ada sokongan walhal faktanya tidak ada sokongan.

Untuk rekod, Anwar semasa menolak tawaran Muhyiddin sebelum ini berkata, “Tak pernah saya sebut. Tak pernah saya minta. Tak pernah saya fikir pun munasabah untuk dalam keadaan pandemik, ekonomi yang meleset ini mahu dapat RM40,000, RM50,000 gaji tambahan dan kemudahan setaraf menteri kanan.

“Saya tidak langsung berfikir ini wajar dan munasabah. Takkanlah ini boleh dibuai. Bagi saya satu penghinaan, orang nak dapat RM50, RM100 tambahan sebulan untuk cari nafkah anak-anak pun susah, kamu pelawa ketua pembangkang RM40,000, RM50,000 sebulan tambahan dengan segala status dan sebagainya.”

Sekilas pandang, rakyat akan terpukau dengan kata-kata manis Presiden PKR tersebut, namun selepas keputusan pembangkang bersetuju menandatangani MoU hari ini adakah beliau sudah terlupa kata-katanya sebelum ini?

Lebih memalukan, Anwar menerima tawaran tersebut daripada kerajaan yang diterajui UMNO, tetapi ia bukan satu masalah kerana beliau juga sanggup bersekongkol dengan kleptokrat untuk menjayakan misinya menumbangkan kerajaan Perikatan Nasional (PN) sebelum ini.

Jadi, dimana prinsip perjuangan reformasi dan keadilan yang dilaung-laungkan oleh Anwar bersama pengikut fanatiknya dalam Parti Amanah dan DAP?

Alasan Anwar untuk menerima tawaran PM Datuk Seri Ismail Sabri Yaakob adalah kerana mengutamakan kepentingan rakyat dan ingin memberi tumpuan kepada usaha menangani krisis kesihatan Covid-19, jadi kesimpulannya sekarang baharu beliau sedar?

Sebelum ini Anwar mungkin tidak berkesedaran sehingga terlupa beliau adalah punca kepada kemelut politik melanda negara dan bertindak membuat komplot bersama anak muridnya, Datuk Seri Ahmad Zahid Hamidi semata-mata mengejar cita-cita peribadi.

Rakyat tidak lupa perbualan klip audio tular antara Anwar dan Zahid pada April lalu, malah rakyat juga tidak lupa surat yang dihantar oleh Zahid dan Datuk Seri Najib Razak sebelum ini ke Istana Negara yang menyatakan sokongan kepada Anwar sebagai calon PM.

Hari ini, kerajaan dan PH buat pertama kali menandatangani MoU Transformasi dan Kestabilan Politik di Bangunan Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Muhyiddin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Anwar tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


Gerakan yakin diberi kerusi PRN walau kalah PRU-15: Dominic Lau

Presiden Gerakan Datuk Dominic Lau Hoe Chai yakin partinya masih akan diperuntukkan kerusi untuk bersaing dalam Pilihan Raya Negeri (PRN) melibatkan Kedah, Kelantan, Terengganu, Pulau Pinang, Selangor dan Negeri Sembilan, tidak lama lagi.

Pada Pilihan Raya Umum Ke-15 (PRU-15) lalu, Gerakan gagal meraih sebarang kerusi Parlimen dan Dewan Undangan Negeri (DUN) yang dipertandingkan.

Gerakan mengalami kemerosotan paling teruk kerana itiada seorang pun daripada calon yang diletakkannya mendapat kembali deposit mereka.

“Andaian ini tidak akan berlaku. Perikatan Nasional terdiri daripada Bersatu, PAS dan SAPP (Parti Progresif Rakyat Sabah) dari Sabah.

“Susulan rundingan kerusi yang kita buat di Melaka, Johor dan PRU-15 … Gerakan pasti akan bertanding dalam enam pilihan raya negeri,” kata Dominic pada majlis Rumah Terbuka Perikatan Nasional (PN) Tahun Baru Cina di Cheras hari ini (22 Januari 2023).

Turut hadir Pengerusi PN merangkap Presiden Bersatu, Tan Sri Muhyiddin Yassin; Presiden PAS merangkap Timbalan Pengerusi PN, Tan Sri Abdul Hadi Awang dan pemimpin PN.

Bagaimanapun, beliau berkata jumlah kerusi yang bakal ditandingi tertakluk kepada sama ada parti itu boleh menang atau tidak.

“Gerakan adalah parti bukan etnik, Bersatu untuk Bumiputera manakala PAS untuk orang Islam. Jadi Gerakan akan memainkan peranan untuk segmen bukan Melayu, bukan Islam.

“Kami tidak akan bertanding semua kerusi untuk bukan Melayu dan bukan Islam kerana Bersatu mempunyai sayap gabungan yang terdiri daripada bukan Melayu, manakala PAS mempunyai penyokong bukan Islam.

“Jadi semua ini akan ada perbincangan, dan kami akan tampil dengan peruntukan tempat duduk yang terbaik untuk kami memandangkan masa juga semakin suntuk dan kami perlu mula membuat persediaan,” tambahnya.

Dominic berkata mereka akan menggunakan semua musim perayaan yang akan datang untuk memastikan sokongan rakyat terhadap mereka.

Beliau berkata pengalaman mereka daripada pilihan raya sebelum ini telah memupuk ikatan yang lebih kukuh antara semua parti dalam PN.


Hasni kekal tanding di DUN Benut

Menteri Besar Datuk Hasni Mohammad dikekalkan bertanding di kerusi Dewan Undangan Negeri (DUN) Benut yang dimenanginya pada Pilihan Raya Umum Ke-14 (PRU-14) lalu, bagi Pilihan Raya Negeri (PRN) Johor, 12 Mac ini.

Beliau akan berdepan calon Perikatan Nasional (PN) Senator Datuk Isa Abdul Hamid, 56 tahun; dan calon Pakatan Harapan (PH) daripada PKR, Haniff@Ghazali Hosman.

Pada PRU 2018 lalu, Hasni mengekalkan kerusi DUN Benut yang dimenanginya sejak PRU 2008, dengan mengalahkan calon PH dan PAS dengan majoriti 4,447 undi.

Sementara itu, BN turut meletakkan mula lama yang diketepikan pada PRU-14 lalu, Datuk Puad Zarkashi sebagai calon DUN Rengit. Pada PRU-14 lalu, Puad tidak terpilih setelah kalah kepada calon PKR pada PRU 2013 dalam pertandingan bagi kerusi Parlimen Batu Pahat.

Berikut adalah calon BN bagi PRN Johor, kecuali MCA yang belum membuat keputusan:

N01 Buloh Kasap – Datuk Zahari Sarip;
N02 Jementah – MCA;
N03 Pemanis – Anuar Manap;
N04 Kemelah – Saraswathi (MIC);
N05 Tenang – Haslinda Salleh;
N06 Bekok – MCA;
N07 Bukit Kepong – Ismail Mohamad;
N08 Bukit Pasir – Mohd Fadzli Mohd Salleh;
N09 Gambir – Shah Rihan Ghani;
N10 Tangkak – MCA;
N11 Serom – Khairin Nisa Ismail;
N12 Bentayan – MCA;
N13 Simpang Jeram – Datuk Lokman Md Don;
N14 Bukit Naning – Datuk Md Fuad Tukirin;
N15 Maharani – Nur Farah Samsudin;
N16 Sungai Balang – Mohd Helmy Abd Latif;
N17 Semerah – Mohd Fared Mohd Khalid;
N18 Sri Medan – Datuk Zulkurnain Kamisan;
N19 Yong Peng – MCA;
N20 Semarang – Datuk Samsolbari Jamali;
N21 Parit Yaani – Datuk Mohd Najib Samuri;
N22 Parit Raja – Nor Rashidah Ramli;
N23 Penggaram – MCA;
N24 Senggarang – Mohd Yusla Ismail;
N25 Rengit – Datuk Puad Zarkashi;
N26 Machap – Datuk Onn Hafiz;
N27 Layang-Layang – Mutalif Rahim;
N28 Mengkibol – MCA;
N29 Mahkota – Datuk Sharifah Azizah Syed Zain;
N30 Paloh – MCA;
N31 Kahang – Vidyanathan Ramanadhan;
N32 Endau – Mohd Youzaimi Yusof;
N33 Tenggaroh – Raven Kumar;
N34 Panti – Hahasrin Hashim;
N35 Pasir Raja – Rashidah Ismail;
N36 Sedili – Muszaidi Makmur;
N37 Johor Lama – Noorliza Noh;
N38 Penawar – Fauziah Misri
N39 Tanjung Surat – Datuk Syed Sees Abd Rahman;
N40 Tiram – Azizul Bachok;
N41 Puteri Wangsa – MCA;
N42 Johor Jaya – MCA;
N43 Permas – Baharudin Mohd Taib;
N44 Larkin – Hairi Md Shah;
N45 Stulang – MCA;
N46 Perling – MCA;
N47 Kempas – Datuk Ramlee Rohani;
N48 Skudai – MCA;
N49 Kota Iskandar – Pandak Ahmad;
N50 Bukit Permai – Datuk Mohd Jafni Md Shukor;
N51 Bukit Batu – S Supayyah;
N52 Senai – MCA;
N53 Benut – Datuk Hasni Mohammad;
N54 Pulai Sebatang – Hasrunizah Hassan;
N55 Pekan Nenas – MCA; dan
N56 Kukup – Datuk Jefridin Atan.


Tragedi pesta belon: Empat murid maut terpelanting ke udara

Australia hari ini dikejutkan dengan pesta belon istana atau ‘bouncing castle’ bertukar menjadi tragedi apabila empat kanak-kanak terkorban dan beberapa lain cedera parah selepas terpelanting 10 meter ke udara apabila belon itu ditiup angin sebelum pecah di Tasmania.

Dua murid lelaki dan dua perempuan Tahun Enam, Sekolah Rendah Hillcrest di Devonport, barat laut Tasmania, disahkan maut, manakala lima lagi dimasukkan ke hospital.

Pihak polis memaklumkan tragedi itu berlaku ketika murid sekolah rendah berkenaan sedang bermain-main meraikan minggu terakhir persekolahan sebelum cuti Krismas.

“Ini satu yang tragis, saya mengesahkan empat kanak-kanak terkorban. Apa yang terjadi ini sangat menyayat hati dan menyediakan,” jelas Komander Polis Tasmania, Debbie Williams.

Tiada penjelasan lanjut bagaimana belon berbentuk istana itu boleh melambung ke udara, namun ia dipercayai ditiup angin kencang.

Beberapa helikopter penyelamat dan ambulans dikejarkan ke tempat kejadian, sementara media tempatan turut menyiarkan pegawai polis dilihat menangis di lokasi kejadian.

Perdana Menteri Australia, Scott Morrison menggambarkan tragedi itu sangat menyedihkan, di luar jangkaan dan menyayat hati.

“Keseronokan dan kegembiraan anak kecil bersama keluarga, bertukar menjadi tragedi yang begitu ngeri dan ia sangat ‘menyayat hati’.

Sebelum ini, pihak sekolah menjemput ibu bapa pelajar untuk menjadi sukarelawan dalam acara tersebut yang menyediakan pelbagai permainan seperti zon permainan basah, gelungsur, kawasan seni dan kraf serta belon istana.

“Pesta itu diadakan bagi meraikan kejayaan sepanjang tahun ini sambil menikmati beberapa aktiviti menyeronokkan lain dengan rakan sekelas mereka,” menurut ciapan sekolah Hillcrest Primary, dalam lama Facebooknya. – Agensi


Polis buru ‘orang minyak’ pecah masuk rumah di Shah Alam

Polis sedang memburu seorang lelaki separuh bogel bagaikan ‘orang minyak’ yang berkeliaran di kawasan perumahan di sekitar Shah Alam, dipercayai terbabit dalam kejadian pecah rumah semalam (8 April).

Kejadian dilaporkan berlaku kira-kira jam 3.30 pagi di sebuah rumah di Seksyen 20 ketika mangsa, seorang wanita sedang tidur bersama anak perempuannya di ruang tamu rumah.

Mangsa dikatakan tersedar apabila terdapat cahaya silau mengenai matanya menyebabkan mangsa terjaga dan menjerit apabila terlihat kelibat suspek.

Ketua Polis Daerah Shah Alam Asisten Komisioner Mohd Iqbal Ibrahim  berkata jeritan mangsa menyebabkan suspek berlari keluar.

“Suami mangsa yang tersedar bergegas keluar dari dalam bilik tidur mendapatkan isterinya, namun mendapati suspek sudah tiada,” katanya dalam kenyataan semalam.

Namun suspek dipercayai sempat melarikan wang tunai RM1,600.

Terdahulu, suspek juga dikatakan berkeliaran di sekitar kawasan perumahan di Seksyen 19 juga di Shah Alam, namun dapat dirakam kamera litar tertutup (CCTV).

Dalam klip video itu suspek berkulit gelap memakai pelitup muka tidak berbaju dan seluar dilihat meninjau-ninjau di belakang sebuah rumah kira-kira jam 1.05 pagi.

Sehubungan itu Mohd Iqbal berkata mana-mana individu yang mempunyai maklumat lanjut boleh menghubungi Penolong Pegawai Penyiasat kes, Sarjan Mohd Shafarulrazi di talian 010-8889910 atau 03-55202222.


Covid-19: Bank Rakyat lanjut tempoh moratorium selepas 30 Jun

Bank Rakyat melanjutkan tempoh Bantuan Bayaran Pembiayaan Bersasar yang akan berakhir pada 30 Jun ini kepada pelanggan yang masih terkesan akibat pandemik Covid-19.

Pada masa sama Bank Rakyat juga memohon maaf berhubung isu kelewatan pemulangan bayaran pembiayaan pelanggan yang menerima Bantuan Bayaran Pembiayaan.

Menurut Bank Rakyat, kelewatan itu berlaku berikutan arahan pemberhentian sementara potongan gaji yang hanya dapat dilakukan seawal bulan kedua tempoh bantuan.

Selain itu, bayaran potongan gaji yang telah dibuat hanya akan diterima oleh pihak bank, seawal-awalnya pada penghujung setiap bulan.

Mengenai pelanjutan tempoh bantuan bayaran itu, pemangku Ketua Pegawai Eksekutif Bank Rakyat, Datuk Syed Abdul Aziz Syed Hassan berkata pihaknya amat prihatin terhadap situasi terkini yang masih tidak stabil.

“Selaras dengan pengumuman berhubung Bantuan Bayaran Pembiayaan Bersasar oleh Persatuan Institusi Perbankan dan Kewangan Islam Malaysia (AIBIM) pada 12 Mei 2021, Bank Rakyat komited untuk membantu pelanggan merancang komitmen pembiayaan mereka menerusi program bantuan pengurusan kewangan,” katanya dalam kenyataan hari ini.

Antara kriteria pelanggan yang boleh memohon bantuan ini adalah pelanggan yang telah diberhentikan kerja dan masih belum mendapat pekerjaan baharu, pelanggan yang masih dalam tempoh bercuti tanpa gaji, pelanggan yang mengalami pengurangan gaji atau pendapatan serta pelanggan yang pasangannya turut terjejas.

Permohonan lanjutan Bantuan Bayaran Pembiayaan Bersasar ini boleh dibuat mulai 1 Julai 2021 dan pelanggan perlu menghubungi bank menerusi e-mel di [email protected] dengan menyertakan nama penuh, nombor kad pengenalan dan nombor telefon bimbit untuk dihubungi.


Waris mangsa MH17 akan dipanggil beri keterangan di mahkamah

Mahkamah di The Hague, Belanda dijangka memulakan perbicaraan kejadian pesawat Malaysia Airlines, MH17 ditembak jatuh pada 2014 lalu, dengan mendengar merit kes berkenaan hari ini, lapor laman sesawang mahkamah.

Lebih banyak topik umum akan dibincangkan pada hari pertama perbicaraan, termasuk perincian terhadap bukti serta fail pendakwaan. Mahkamah menetapkan tiga hari untuk perbicaraan awal kes itu bermula 6 Jun hingga 9 Jun ini.

Empat suspek terdiri daripada tiga warga Russia, Oleg Pulatov, Igor Girkin dan Sergei Dubinsky serta rakyat Ukraine, Leonid Kharchenko, dibicarakan tanpa kehadiran. Hanya Pulatov diwakili peguam.

Pada 26 Mei, mahkamah mengadakan perbicaraan kes itu buat pertama kali di lokasi pembinaan semula bangkai kapal, di Pangkalan Tentera Udara Belanda di Gilze-Rijen.

Dalam perbicaraan awal itu pihak pendakwaan meminta untuk memeriksa bahagian kanan dan kiri kokpit pesawat MH17 untuk membandingkan kerosakan.

Bagaimanapun, menurut pakar Belanda, peluru berpandu dari darat ke udara mengenai sebelah kiri pesawat, manakala peguam yang membela Pulatov meminta diserahkan versi bertulis pendakwaan mengenai pembinaan semula bangkai pesawat itu.

Pesawat MH17 jenis Boeing 777 yang dalam perjalanan dari Lapangan Terbang Schiphol Amsterdam ke Kuala Lumpur membawa 298 penumpang dan anak kapal, ditembak jatuh di ruang udara Donbas, di timur Ukraine, wilayah dikawal pemberontak pro-Russia pada 17 Julai 2014.

Semua 283 penumpang dan 17 anak kapal terbunuh.

“Mahkamah akan dibuka untuk perbicaraan jenayah MH17 dengan sewajarnya dan menerusi penelitian dan perbincangan kandungan fail pendakwaan, menjelaskan pertanyaan penting yang sudah mula ditangani.

“Adakah pesawat MH17 ditembak jatuh dengan peluru berpanduk BUK? Adakah peluru berpandu BUK dilancarkan dari ladang pertanian berhampiran Pervomaiskyi? Adakah tertuduh berperanan dalam hal ini?,” kata mahkamah dalam kenyataan di laman sesawangnya.

Siasatan antarabangsa membuat kesimpulan bahawa peluru berpandu BUK yang dimiliki Briged Peluru Berpandu Anti-Pesawat ke-53 tentera Russia, berpusat di bandar Kursk bertanggungjawab terhadap kejadian itu.

Menurut kenyataan sama, waris mangsa akan turut memberi keterangan di mahkamah pada September depan. – Agensi


LHDN fail notis bankrap terhadap ‘Bossku’

Lembaga Hasil Dalam Negeri (LHDN) memfailkan notis muflis terhadap bekas Perdana Menteri, Datuk Seri Najib Razak kerana gagal membayar tunggakan cukai pendapatan tambahan berjumlah RM1.69 bilion kepada Kerajaan Malaysia.

Memetik laporan FMT hari ini, dalam notis bertarikh 4 Februari Najib dikehendaki membayar RM1.69 bilion berserta faedah lima peratus setiap bulan atau RM45.9 juta daripada tarikh mahkamah mengeluarkan perintah.

Pada 22 Julai lalu, Mahkamah Tinggi memutuskan bahawa Najib perlu membayar tunggakan cukai pendapatan tambahan berjumlah RM1.69 bilion kepada Kerajaan Malaysia.

Ia berikutan keputusan mahkamah yang membenarkan permohonan LHDN bagi mendapatkan penghakiman terus berhubung saman dikemukakan terhadap bekas perdana menteri itu bagi menuntut jumlah tunggakan berkenaan.

Ia bermakna permohonan LHDN supaya Najib membayar tunggakan cukai pendapatan itu tidak perlu dibicarakan di mahkamah.

Hakim Datuk Ahmad Bache membuat keputusan itu selepas mendapati jumlah tunggakan cukai pendapatan tambahan berkenaan perlu dikenakan dan dibayar oleh Najib sebagai hutang kepada kerajaan.

Beliau berkata, mengikut Seksyen 106(3) Akta Cukai Pendapatan, mahkamah tidak boleh memenuhi permohonan Najib selaku defendan untuk mendengar rayuan bagi jumlah tunggakan yang dipertikaikan itu.

Bagaimanapun, hakim itu berkata, Najib masih boleh mengemukakan rayuan berhubung jumlah yang dipertikaikan itu kepada Suruhanjaya Khas Cukai Pendapatan.


Isu kerjasama tubuh kerajaan: Zahid kata BN sedia lakukan apa sahaja

Datuk Seri Ahmad Zahid Hamidi akhirnya mengakui Barisan Nasional (BN) mungkin terpaksa bekerjasama dengan ‘gabungan’ lain sekiranya gagal membentuk kerajaan majoriti selepas Pilihan Raya Umum Ke-15 (PRU-15), pada 19 November ini.

Pengakuan beliau seakan mengiyakan kenyataan dibuat Pengerusi Perikatan Nasional (PN) Tan Sri Muhyiddin Yassin dan Presiden PAS Tan Sri Abdul Hadi Awang, berhubung kerjasama yang mungkin dijalin BN dengan Pakatan Harapan (PH).

Susulan kenyataan Muhyiddin dan Hadi, Zahid kemudian menafikan BN akan bekerjasama dengan parti cikgunya sekiranya jumlah kerusi dimiliki kedua-dua parti boleh membentuk kerajaan.

Bagaimanapun, dalam temu bual bersama NSTP Multimedia hari ini (5 November 2022) Presiden UMNO yang juga Pengerusi BN itu berkata BN bersedia untuk “apa jua kaedah” asalkan ia boleh membentuk kerajaan yang stabil dari segi politik.

“Masih terlalu awal untuk membincangkan perkara itu, (namun) kami bersedia melakukan apa sahaja untuk membentuk kerajaan yang stabil dari segi politik.

“Kita tidak mahu melihat tiga atau empat perdana menteri dalam satu penggal. Rakyat akan menjadi mangsa. Jadi ‘kaedah’ itu perlu sesuatu yang dibangunkan dengan baik,” katanya menurut NST.

Zahid berkata walaupun terdapat lima gabungan lain iaitu Pakatan Harapan (PH), Perikatan Nasional (PN), Gabungan Rakyat Sabah (GRS), Gabungan Parti Sarawak (GPS) dan Gerakan Tanah Air (GTA), beliau yakin BN akan mengambil Putrajaya selepas PRU-15 kerana rekod prestasinya yang baik.

“Kita mempunyai enam gabungan di negara ini – BN, PH, PN, GRS, GPS dan GTA – jadi pengundi mempunyai lebih banyak pilihan sekarang.

“Tetapi lihat rekod prestasi mereka. BN memerintah negara selama lebih 60 tahun dan ia adalah parti yang tidak mudah dilupakan oleh rakyat,” katanya.

Ditanya gabungan mana yang akan bekerjasama dengan BN, Zahid berkata ia akan menjadi gabungan yang tidak “chauvinis”.

“Mereka perlu berfikiran terbuka dan fokus dalam melaksanakan agenda nasional. Rakyat telah diseksa pada penggal lalu. Kita perlu menyelesaikan keadaan dengan memberikan mereka kerajaan yang stabil.

“Kerajaan yang boleh menyediakan peluang pekerjaan, makan di atas meja dan wang di dalam poket. Inilah yang rakyat mahukan,” katanya.

“Makanan di atas meja” adalah ungkapan yang sering dilaung-laungkan Muhyiddin yang juga Presiden Bersatu bagi menunjukkan keprihatinan Perikatan Nasional terhadap nasib rakyat.

Sebelum ini, Muhyiddin berkata Zahid sanggup untuk bersekongkol dengan Anwar dan juga DAP jika jumlah itu membolehkan mereka membentuk Kerajaan Persekutuan.

“Anwar jadi Perdana Menteri, Zahid jadi Timbalan Perdana Menteri… dan dia akan berusaha untuk membebaskan dirinya daripada pertuduhan di mahkamah. Itu adalah bentuk jajaran baru untuk boleh berkuasa supaya dengan kuasa itu dapat membebaskan diri mereka daripada segala bentuk pertuduhan,” katanya lagi.

Hadi pula sebelum ini, mendedahkan satu muslihat antara BN dan PH dalam menghadapi PRU-15 pada 19 November ini iaitu UMNO akan memastikan BN menang kurang kerusi untuk memberi laluan kemenangan besar kepada PH dalam pilihan raya ini.

Menurutnya strategi berkenaan bertujuan memudahkan proses penggabungan antara BN dan PH untuk membentuk Kerajaan Persekutuan selepas PRU-15 ini.

Beliau juga mendakwa bahawa objektif akhir pelan bijak itu adalah untuk menyelamatkan mereka, khususnya pemimpin BN, yang menghadapi pendakwaan di mahkamah.


Ahli UMNO kena belajar berkawan dengan DAP untuk kembali kuat

Setelah menyertai kerajaan campuran Pakatan Harapan (PH), ‘parti keramat Melayu – UMNO – kini perlu belajar untuk bekerjasama dengan rakan komponen PH, termasuk DAP, PKR dan AMANAH, yang sebelum ini menjadi musuh tradisi mereka.

Naib Presiden UMNO, Datuk Seri Johari Abdul Ghani berkata beliau sendiri sebagai pengerusi kelab penyokong kerajaan perpaduan – kerajaan Pakatan Harapan-Barisan Nasional (PH-BN) – belajar untuk bekerjasama dengan komponen PH.

“Kita (UMNO) masih ada lagi 26 kerusi Parlimen. Yang penting, kita tidak boleh berpecah lagi. Saya sebagai Pengerusi Kelab Backbenchers Kerajaan Perpaduan terpaksa belajar bekerjasama dengan parti-parti lain seperti PKR, DAP, Amanah, Warisan, GPS, GRS, MUDA dan UPKO.

“Mereka semua sebahagian daripada Kerajaan Perpaduan. Kalau parti-parti ini semua kita boleh bekerjasama kenapa kita dalam UMNO sendiri tidak boleh?,” katanya dalam temu bual eksklusif bersama Utusan yang disiarkan hari ini (9 April 2023).

Selain itu, beliau berkata UMNO tidak boleh berpecah kepada beberapa kluster lagi sehingga memberi kesan dalam pilihan raya umum.

“Saya secara peribadi berpandangan UMNO tidak boleh ada situasi macam dulu. Ada kluster mahkamah, ada kluster Putrajaya atau kluster PWTC.

“Kita sudah nampak kesannya apabila ada pelbagai kluster diantara kita ini menyebabkan kita semua bertambah lemah dan akhirnya kita kalah teruk sehingga hanya mampu mendapat 26 kerusi.

“Pada saya, sebenarnya kita semua perlu belajar daripada kesilapan kita. Saya pun sama juga kena banyak berkorban untuk memastikan keharmonian dalam parti perlu diutamakan,” katanya yang juga Ahli Parlimen Titiwangsa.

Johari turut mengingatkan bahawa parti yang bersengketa sesama sendiri tidak akan menjadi parti yang kuat dan parti yang tidak kuat tidak akan mendapat keputusan yang bagus dalam pilihan raya.

“UMNO parti besar tapi menang sikit. Ini berpunca kerana berdepan isu-isu dalam parti itu sendiri. Di samping itu, kita tidak boleh ada pemimpin pemimpin UMNO yang ‘membalun’ antara satu sama lain secara terbuka. Ia menggambarkan UMNO sebuah parti sentiasa bergolak.

“Tak boleh siang malam balun sesama kita. Setiap pemimpin ada penyokongnya.

“Penyokong jadi marah jika pemimpin mereka dibalun akhirnya memberi kesan pada kekuatan parti. Kalau ada perkara yang kita tak setuju boleh bawa dalam perbincangan tertutup. Jangan kita menuduh tak tentu pasal sesama sendiri,” katanya.


Rosmah mohon pula gugur hakim menjelang keputusan kes solar esok

Datin Seri Rosmah Mansor terus cuba mengelak daripada penghakiman kes rasuah solarnya dibuat esok (Khamis, 1 September) apabila dilaporkan memohon pula mengetepikan hakim Mahkamah Tinggi Kuala Lumpur Mohamed Zaini Mazlan.

Peguam Datuk Akberdin Abdul Kader mengesahkan bahawa permohonan untuk meminta hakim digugurkan telah difailkan di Mahkamah Tinggi Kuala Lumpur, semalam.

Hakim Mohamed Zaini dijangka membuat keputusan penghakiman berhubung tuduhan rasuah projek solar bernilai RM1.25 bilion di Sarawak Khamis ini.

Semalam, isteri Datuk Seri Najib Razak itu – bekas Perdana Menteri Malaysia pertama menjalani hukuman penjara di Penjara Kajang – sekali lagi gagal dalam usahanya untuk mencabar pelantikan Datuk Seri Gopal Sri Ram sebagai pendakwa utama dalam perbicaraan itu.

Hakim Mahkamah Tinggi Kuala Lumpur Datuk Ahmad Kamal Md Shahid pada Selasa membuat keputusan menolak permohonan Rosmah.

Rosmah memfailkan permohonan semakan kehakiman pada 24 Jun di mana dia mencabar kesahihan surat pelantikan Sri Ram, atau “fiats”.

Antara lain, dia juga memohon perisytiharan bahawa perbicaraan kes solarnya adalah terbatal dan tidak sah, dan perintah penangguhan untuk prosiding solar sehingga pelupusan semakan kehakiman.

Responden dalam kes itu – Peguam Negara/Pendakwa Raya, Kerajaan Malaysia dan Sri Ram – semuanya telah membangkitkan bantahan awal terhadap permohonan Rosmah yang meminta kebenaran untuk memulakan prosiding.

Memetik MalayMail hari ini, dalam permohonan terbaharu, Rosmah mahu Mohamed Zaini menarik diri daripada mendengar atau membuat sebarang keputusan atau perintah berkaitan perbicaraan rasuahnya, serta sebarang prosiding atau permohonan berkaitan.

Dia juga memohon keputusan perbicaraan kes rasuah itu ditangguhkan sehingga permohonannya diputuskan.

Akhir sekali, dia mahu perbicaraan baharu oleh hakim lain selepas Zaini digugurkan.

Rosmah diperintah membela diri pada 18 Februari 2021 terhadap tiga tuduhan rasuah selepas Mohamed Zaini memutuskan pihak pendakwaan berjaya membuktikan kes prima facie terhadapnya.

Pada 23 Februari lalu, pihak pembelaan menutup kesnya selepas memanggil dua saksi iaitu Rosmah dan bekas Pengarah Bahagian First Lady of Malaysia (FLOM), Datuk Seri Siti Azizah Sheikh Abod.

Rosmah pada 15 November 2018, mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, dia didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat sini antara Mac dan April 2016.

Bagi pertuduhan kedua, dia didakwa menerima rasuah berjumlah RM1.5 juta daripada bekas Pengarah Urusan Jepak Holdings, Saidi Abang Samsudin sebagai upah membantu Jepak Holdings mendapatkan projek itu di Nombor 11, Jalan Langgak Duta, Taman Duta, pada 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek sama di tempat yang sama di Jalan Langgak Duta.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari tahun lalu.


Moderna lulus vaksin Covid-19 kepada kanak-kanak, remaja

Ketua Pegawai Eksekutif Moderna Inc., Staphane Bancel memaklumkan dalam tempoh lebih kurang seminggu, kanak-kanak dan remaja di Amerika Syarikat (AS) sudah boleh mendapatkan suntikan vaksin Covid-19.

Dalam dialog dengan Pentadbiran Makanan dan Ubat-Ubatan (FDA) AS, beliau percaya vaksin Moderna akan diberi kelulusan untuk disuntik kepada remaja berusia 12 hingga 17 tahun dalam beberapa minggu lagi.

Jelasnya, syarikat itu juga merancang memohon kepada pengawal selia AS bagi menggunakan vaksin keluarannya kepada kanak-kanak berusia enam hingga 11 tahun secepat mungkin dan berharap kumpulan usia kanak-kanak itu akan mula menerima vaksin Moderna sebelum akhir tahun ini.

“Ada kemungkinan bahawa sepanjang Krismas ini, kanak-kanak berusia 6 hingga 11 tahun akan mendapat akses kepada vaksin Moderna,” kata Bancel kepada Reuters.

Moderna menjangkakan akan menerbitkan data hasil kajian terhadap kanak-kanak seawal usia enam bulan hingga enam tahun hujung tahun ini atau awal 2022.

Sebelum ini, pada Jun lalu, Moderna memohon kebenaran FDA untuk memberi suntikan kepada remaja berusia 12 hingga 17 tahun.

Syarikat itu juga sudah mengeluarkan data positif daripada ujian klinikal kanak-kanak berusia enam hingga 11 tahun minggu ini, namun belum mengemukakan permohonan kepada FDA.

Walaupun jumlah kanak-kanak mendapat jangkitan kritikal atau meninggal dunia akibat Covid-19 agak jarang berlaku berbanding individu dewasa, namun jumlah jangkitan terhadap golongan umur itu yang tidak divaksinasi meningkat disebabkan penularan varian Delta.

Semalam, panel penasihat FDA menyokong penggunaan suntikan vaksin Pfizer kepada kanak-kanak berusia lima dan 11 tahun, tetapi ianya masih memerlukan kelulusan daripada Pusat Kawalan dan Pencegahan Penyakit (CDC).

FDA yang menganjurkan perbincangan itu dijangka memberi lampu hijau tidak lama lagi, sekali gus membuka jalan kepada 28 juta kanak-kanak AS layak menerima suntikan itu menjelang pertengahan November ini.


Rosmah kemuka 127 alasan rayuan

Datin Seri Rosmah Mansor mengemukakan 127 alasan dalam petisyen rayuannya setelah didapati bersalah atas tiga pertuduhan rasuah berhubung projek solar hibrid melibatkan 369 sekolah di luar bandar Sarawak.

Petisyen rayuannya difailkan oleh peguam caranya, Tetuan Akberdin & Co di Mahkamah Rayuan pada Khamis (13 Oktober 2022).

Antara lain rayuan itu mengatakan hakim Mahkamah Tinggi Mohamed Zaini Mazlan telah tersilap membuat keputusan memerintahkannya membela diri, sambil mendakwa kononnya pihak pendakwaan gagal membuktikan dia meminta wang daripada Jepak Holdings Sdn Bhd dalam pprojek solar bernilai RM1.25 bilion itu.

Tumpuan utama alasan itu ialah Rosmah tidak meminta rasuah, kerana ianya dilakukan bekas pembantunya Datuk Rizal Mansor, dan ditawarkan oleh bekas Pengarah Urusan Jepak Holdings Saidi Abang Samsudin dan bekas rakan perniagaannya Rayyan Radzwill Abdullah.

Dengan ini, peguam Rosmah mendakwa bahawa Mahkamah Tinggi telah tersilap dalam memutuskan untuk memerintahkan membela diri, apabila tidak ada permintaan (rasuah) olehnya, seperti yang dilakukan oleh Rizal, menurut petisyen itu.

Petisyen itu menyatakan bahawa hakim gagal menghayati elemen di bawah Seksyen 16 (a) A Akta Suruhanjaya Pencegahan Rasuah Malaysia 2009, dalam memutuskan untuk memanggil pembelaan.

“Tawaran datang daripada Saidi dan Rayyan untuk membantu suami Rosmah dan bekas Perdana Menteri Datuk Seri Najib Razak pada Pilihan Raya Umum Ke-14, dan ini dicerminkan dalam kenyataan pembukaan kesnya,” kata petisyen itu.

Rizal, menurut dokumen itu, adalah “dalang” sebenar dan mendapat manfaat daripada permintaan itu, dan saksi berkenaan sendiri telah mengakui bahawa dia menerima sebahagian daripada wang rasuah itu.

Tambahan pula, hakim Mahkamah Tinggi didakwa tersilap, apabila ditunjukkan Jepak Holdings memperoleh projek itu melalui surat menyurat yang dihantar melalui Setiausaha UMNO Bahagian Pekan Datuk Ahmad Aazmey Abu Talib, di mana 11 daripada nota yang diminitkan oleh Najib adalah daripada Aazmey, yang memajukan surat kepada PM ketika itu.

“Ini menunjukkan Rosmah bukan ‘penggerak utama’ projek itu,” kata dokumen mahkamah itu menurut TheEdge.

Pada 1 September lalu, Rosmah gagal dalam pembelaannya terhadap tiga pertuduhan meminta suapan RM187.5 juta dan menerima suapan masing-masing berjumlah RM1.5 juta, serta RM5 juta berkaitan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Dalam ringkasan keputusan 100 muka surat, Mohamed Zaini berkata beliau mendapati tertuduh gagal menyangkal andaian bahawa dia tidak menerima jumlah wang itu.

Berikutan sabitan kesalahannya, Zaini menjatuhi hukuman penjara 10 tahun dan denda RM970 juta – jumlah yang tidak pernah berlaku sebelum ini.


Proklamasi Orang Melayu: Tun M disiasat polis

Bekas Perdana Menteri, Tun Dr Mahathir Mohamad disoal siasat polis berkait Proklamasi Orang Melayu yang diasasnya.

Peguamnya, Muhammad Rafique Rashid Ali yang juga seorang peguam berkata beliau menemani bekas pengerusi Pejuang itu yang dirakam percakapan di Yayasan Albukhary sekitar jam 12.30 tengah hari tadi.

“Mahathir menyatakan beliau sedia dituduh di mahkamah dan menyatakan akan menjawab soalan-soalan di mahkamah,” katanya, lapor FMT.

Sebelum ini Mahathir berkata Proklamasi Orang Melayu dilihat mampu memberi kesedaran kepada orang Melayu tentang nasib mereka yang dilihat kehilangan kuasa di negara sendiri di mana jika penyatuan tidak dicapai, kedudukan kaum itu akan semakin terhakis.

Usahanya itu mendapat sokongan beberapa pemimpin termasuk Presiden PAS, Tan Sri Abdul Hadi Awang; Naib Presiden PAS, Datuk Seri Ahmad Samsuri Mokhtar; Setiausaha Agung PAS, Datuk Seri Takiyuddin Hassan dan Penolong Setiausaha Agung, Shahir Sulaiman.

Pengerusi Muafakat Nasional, Tan Sri Annuar Musa yang juga bekas ahli UMNO turut menyatakan sokongan terhadap proklamasi tersebut.


Sudah boleh mula rundingan kerusi antara PH dan PN, gesa MP PKR

Seorang Ahli Parlimen (MP) PKR mencadangkan supaya Pakatan Harapan (PH) sudah boleh memulakan rundingan kerusi dengan Perikatan Nasional (PN) sebagai langkah persediaan awal menghadapi pilihan raya umum ke-15 (PRU-15) nanti.

Gesaan pengagihan kerusi itu disuarakan MP Pasir Gudang, Hassan Abdul Karim yang mahu kedua-dua blok berbincang secara baik bagi mencapai titik pertemuan untuk mengelak pertembungan sesama sendiri yang hanya akan merugikan mereka dan mengakibatkan UMNO yang dipenuhi pemimpin kluster mahkamah kembali berkuasa.

Hassan berkata pendekatan mudah boleh digunakan dalam rundingan kerusi antara kedua-dua blok iaitu dengan menghormati kerusi masing-masing yang dimenangi sebelum ini.

“Peraturan mudah boleh diguna pakai untuk berunding mengatur kerusi antara PH dan PN. Kawasan yang Parti Pribumi Bersatu Malaysia (Bersatu) menang dan bertanding dulu, PH hormati.

“Begitu juga kawasan yang PH menang dan bertanding dulu maka Bersatu dan PN perlu hormati. Mungkin 50 peratus pengagihan kerusi dapat diselesaikan, kemudian yang bermasalah 50 peratus lagi boleh bincang baik-baik,” katanya dalam satu kenyataan.

Beliau berkata, bagaimanapun sudah ada usaha dilakukan pihak tertentu untuk mengelakkan pertembungan antara PN dan PH dalam PRU15.

Mengulas lanjut Hassan berkata, tidak dinafikan akan wujud masalah praktikal di beberapa tempat misalnya di Muar sebelum ini dimenangi Bersatu, tetapi kini sudah berubah apabila Ahli Parlimen Muar, Syed Saddiq Syed Abdul Rahman berada dalam Parti Ikatan Demokratik Malaysia (Muda).

“Hal-hal seperti ini boleh diselesaikan dengan syarat, berlapang dada dan berbincang,” katanya.

Terdahulu, Pengerusi PN, Tan Sri Muhyiddin Yassin berkata, sehingga kini PN masih belum mengadakan perbincangan rasmi dengan PH untuk bergabung pada PRU-15.

Jelasnya, semua parti wajar duduk semeja berbincang bagi mengelakkan pertembungan banyak penjuru pada PRU-15 yang kelak bakal mengundang padah kepada rakyat dan negara.

“Persoalannya bersediakah kita nak duduk? Apakah asas yang mereka nak bincang, nak runding dan bilakah dapat diputuskan perkara itu supaya naratif yang kita nak buat difahami oleh semua.

“Kalau tak faham nanti orang kata ini apa pasal buat macam ni? Kenapa dia lawan dia? Pada saya setakat ini belum ada pertemuan rasmi atau perbincangan yang nak dibuat.

“Saya fikir ada wajar juga usaha ini dapat diberi perhatian oleh semua pimpinan parti-parti terlibat,” katanya.


Di mana suara pihak tuduh Hadi Awang cuba selamat UMNO, BN?

Pengerusi Lajnah Hal Ehwal Antarabangsa dan Hubungan Luar PAS Pusat, Muhammad Khalil Abdul Hadi mempersoalkan pendirian AMANAH yang kini ‘bergabung’ dengan UMNO dan Barisan Nasional (BN) yang mereka pernah kecam sebelum ini.

Beliau juga malah mengecam pemimpin parti itu yang sebelum ini menuduh Presiden PAS Tan Sri Abdul Hadi Awang cuba menyelamatkan UMNO yang kalah teruk pada Pilihan Raya Umum Ke-13 (PRU-13).

Presiden PAS ketika itu bukan sahaja dikecam dari dalam PAS, malah daripada rakan-rakan gabungan Pakatan Rakyat (PR), ketika itu, kata Ahli Dewan Undangan Negeri Batu Buruk itu dalam satu kenyataan hari ini (24 Disember 2022).

Akibat daripada itu, Muhammad Khalil berkata PR berpecah dan bekas pimpinan PAS yang mendakwa Abdul Hadi mahu ‘bergabung’ dengan UMNO telah bertindak keluar daripada PAS kerana merasa begitu ‘keji’ dan ‘jijik’ dengan dakwaan tersebut.

“Maka keluarlah secara beramai-ramai mereka dari PAS lalu menubuhkan parti baharu yang diberikan nama Amanah dengan “tajaan” oleh parti DAP.

“Namun apa yang berlaku hari ini sewajarnya menjadi soalan buat “mereka“ yang keluar daripada PAS atas dakwaan tersebut, siapa sebenarnya yang mahu bersama UMNO dan Barisan Nasional?

“Begitu juga mereka yang meninggalkan Pakatan Rakyat kerana dakwaan PAS mahu “bergabung“ dengan UMNO dan Barisan Nasional, apa sudah jadi dengan dakwaan tersebut?,” soalnya lagi.

Muhammad Khalil berkata setelah meninggalkan PAS dan PR dan tertubuhnya Pakatan Harapan (PH), AMANAH melihat UMNO dan BN sebagai musuh utama mereka dan boleh dikatakan ‘berkerat nyawa’ untuk bersama parti itu.

Katanya AMANAH begitu tegar menentang UMNO dan BN pada PRU baru-baru ini (19 November 2022) sehinggakan didendangkan lagu ‘Hoi Ya Hoi’ bagi memaparkan begitu bencinya mereka pada UMNO dan BN.

“Namun akhirnya satu negara tertipu kerana mereka yang akhirnya ‘bergabung’ dengan UMNO dan BN.

“Ketika ini mereka lupa apa yang diungkapkan dahulu terutamanya kepada mereka yang telah meninggalkan PAS atas dakwaan Presiden mahu bawa PAS untuk ‘bergabung’ dengan UMNO,” katanya.

Natijahnya, menurut beliau rakyat tidak akan lupa dengan apa yang berlaku hari ini dan akan menghukum perbuatan mereka, pastinya pada PRU akan datang.

“Saya juga pasti bahawa Perikatan Nasional akan mampu pergi lebih jauh dan mendapat sokongan yang lebih meluas daripada segenap lapisan masyarakat akibat kesedaran politik yang memberangsangkan pada PRU-15 lalu.

Teruskan menyokong Perikatan Nasional kerana Perikatan Nasional, Prihati, Bersih dan Stabil.


Badan dunia syor dua vaksin bagi menentang varian Omicron

Agensi Ubat Eropah (EMA) pada Khamis mengesyorkan penggunaan dua vaksin iaitu Pfizer/BioNTech dan Moderna bagi menentang varian Omicron.

Vaksin jenis Comirnaty Original/Omicron BA.1 (dari Pfizer/BioNTech) dan Spikevax Bivalent Original/Omicron BA.1 (dari Moderna) akan dihantar kepada Suruhanjaya Eropah untuk mendapat kelulusan, sebelum ia digunakan pada individu berumur 12 tahun ke atas yang telah menerima dos vaksin primer terhadap Covid-19, lapor Xinhua.

Kajian menunjukkan bahawa vaksin itu boleh mencetuskan tindak balas imun yang kuat terhadap varian Omicron BA.1 dan strain Covid-19 asal pada mereka yang telah disuntik sebelum ini, menurut EMA.

Kesan sampingannya adalah sama seperti suntikan sebelum ini dan lazimnya ringan dan tidak berlanjutan.

“Apabila wabak ini berubah, EU berhasrat untuk memiliki rangkaian vaksin yang luas serta dapat disesuaikan dengan pelbagai varian supaya negara-negara anggota mempunyai pelbagai pilihan keperluan dan merancang strategi vaksinasi mereka.

“Ini merupakan elemen penting dalam strategi keseluruhan demi memerangi wabak itu kerana tidak mungkin kita mampu meramal bagaimana virus itu akan berubah pada masa depan dan varian mana yang akan disebarkan pada musim sejuk ini,” menurut EMA.

EMA kini sedang menyemak vaksin-vaksin lain untuk menentang subvarian Omicron BA.4 dan BA.5.


Habuan calon MIC tarik diri: PH-UMNO mula nak salah guna kuasa

Baharu beberapa hari menjadi kerajaan, Pakatan Harapan (PH) mula menunjukkan perangai mereka sama seperti UMNO iaitu mahu menyalahgunakan kuasa yang ada.

Ini ditunjukkan sendiri oleh Ketua Setiausaha PH yang juga Menteri Dalam Negeri yang baharu dilantik, Datuk Seri Saifuddin Nasution Ismail.

Memetik BH, Saifuddin dilaporkan memberitahu bahawa PH akan memberi peranan sesuai dalam Kerajaan Pusat kepada calon Barisan Nasional (BN) kerana menarik diri dalam pilihan raya Parlimen Padang Serai, sekali gus memberi laluan kepada calon PH.

Habuan timbal balas yang dijanjikan kepada Datuk C Sivaraj itu sekali gus menunjukkan kerajaan PH-UMNO pimpinan Presiden PKR Datuk Seri Anwar Ibrahim, mula hendak menyalahgunakan kuasa.

Bekas Naib Presiden MIC itu berkemungkinan besar dilantik sebagai Senator sebelum ditawarkan kerusi timbalan menteri atau diberi habuan dalam syarikat berkaitan kerajaan (GLC).

Lagi pula, tidak ada seorang pun wakil MIC yang ditawarkan jawatan menteri dalam Kabinet Anwar.

Ditemui selepas ceramah mega PH di Padang Serai malam tadi, Saifuddin yang kalah di Parlimen Kulim Bandar Baharu pada PRU-15 lalu dilaporkan berkata PH bersedia mempertimbangkan peranan yang sesuai dalam Kerajaan Persekutuan kepada Sivaraj.

Menurutnya pertimbangan itu perlu berikutan Sivaraj bersetuju memberi laluan dan menyokong tanpa syarat calon PH untuk memenangi pilihan raya Parlimen Padang Serai pada 7 Disember ini.

Jumaat lalu, Pengerusi BN Kedah, Datuk Seri Jamil Khir Baharom mengumumkan bahawa calon BN memberi laluan kepada calon PH untuk PRU15 Padang Serai 7 Disember ini.

Parlimen Padang Serai menyaksikan pertembungan calon Perikatan Nasional, Datuk Azman Nasrudin; Hamzah Abd Rahman (PEJUANG); Dr Mohamad Sofee Razak (PH) dan Sreanandha Rao (Bebas).


Annuar cabar Zahid berdebat, dakwa UMNO kini jadi peminta sedekah kerusi

Cabaran dilontar Tan Sri Annuar Musa kepada Presiden UMNO, Datuk Seri Ahmad Zahid Hamidi untuk berdebat bagi melihat siapa sebenarnya pengkhianat orang Melayu dan Islam.

Bekas setiausaha agung Barisan Nasional (BN) yang dipecat Zahid sebelum ini, mendakwa pengkhianat orang Melayu sebenar adalah Timbalan Perdana Menteri tersebut yang mengorbankan prinsip demi jawatan untuk bekerjasama dengan DAP.

“Hamba menawarkan diri buat pentas letak Zahid situ letak hamba situ, mari kita berdepan dengan rakyat menceritakan apa yang sebenarnya berlaku.

“Yang merosakkan perjuangan politik orang Melayu dan Islam hari ini adalah Zahid dan bukannya pemimpin-pemimpin PAS,” katanya semasa berucap di ceramah Pakat Pertahan di Bachok malam tadi.

Dalam ucapannya lagi, bekas Ahli Parlimen Ketereh itu berkata langkah Zahid bersama cikgunya, Datuk Seri Anwar Ibrahim untuk membentuk jajaran baharu bersama DAP sudah bermula sejak 2020 lagi.

“Strategi jajaran baharu, daripada tahun 2020 sampai sekarang ini saya nak beritahu kepada sahabat ambo dalam UMNO.

“UMNO hari ini sudah tidak UMNO dulu, UMNO dulu yang berdiri tegak berdiri bebas atas kaki sendiri, UMNO hari ini adalah menjadi barua kepada Anwar dan barua kepada DAP,” katanya lagi.

Jelasnya lagi, UMNO kini dibawah penguasaan Zahid sudah semakin lemah dan terpaksa tunduk kepada abang besar iaitu DAP yang lebih berkuasa dalam kerajaan campuran.

“Tak malu muka lagi kita nak duduk dalam UMNO, dulu UMNO adalah parti yang menentukan kerusi bagi semua pihak…

“Abang besar (UMNO), hari ini UMNO adalah parti peminta sedekah, nak bertanding di Selangor dan Negeri Sembilan nak kena minta sedekah kerusi.

“Dan sudah tentulah abang besar adalah PH, dia tidak akan bagi cukup kerusi… Kerusi-kerusi kawasan undi bukan Melayu dia tak berani ambil dari DAP, akhirnya hari ini UMNO bukan sahaja menjadi parti yang hilang wibawa tetapi Barisan Nasional (BN) itu sendiri sudah tidak ada nilai,” ujarnya.

Bagi menguatkan lagi hujah UMNO-BN kini sudah lemah dan sekadar menjadi pak turut, Annuar berkata keputusan MIC dan MCA tidak meletak calon pada Pilihan Raya Negeri (PRN) adalah bukti yang jelas menunjukkan bekas partinya itu bukan lagi kuat seperti sebelum ini.

“Hari ini tengok MCA umum tak pernah berlaku dalam sejarah, enam negeri pilihan raya MCA tidak akan letak calon seorang pun, petang tadi MIC pula buat pengumuman enam negeri pilihan raya, MIC tidak akan letak calon seorang pun.

“MIC dan MCA tidak lagi bersama dengan semangat Barisan Nasional kerana sudah dibunuh Zahid Hamidi kerana mahu jadi kuli kepada DAP,” katanya lagi.

Annuar menasihati ahli-ahli UMNO agar tidak memangkah UMNO pada PRN di enam negeri kali ini kerana setiap satu undi hanya akan menguatkan lagi DAP dalam kerajaan campuran.

“Maka pesanan hamba kepada sahabat-sahabat dalam UMNO, jangan melabur saham untuk memperkuatkan DAP, jangan cuba melabur dengan sokong UMNO erti akan tegap dan kukuh lagi kedudukan DAP.

“Kalau sayang kepada agama, bangsa dan negara, duduk dalam UMNO undi kena bersatu dengan Perikatan Nasional pada pilihan raya ini,” ujarnya lagi.


Penganggur punca nahas lima kenderaan didakwa miliki ganja

Seorang penganggur yang ditahan selepas disyaki menyebabkan kemalangan lima kenderaan di Lebuhraya Utara Selatan (PLUS) di daerah Rembau, Ahad lepas, didakwa di Mahkamah Sesyen Kuala Pilah atas tuduhan memiliki ganja.

Mengikut kertas pertuduhan, Munzir Azmeer Abd Rahim, 28, didakwa memiliki tumbuhan kering disyaki dadah kanabis dianggar seberat 3.39 gram di dalam kereta jenis Perodua Myvi di Kilometer 242.9 di Lebuh Raya PLUS arah selatan, dalam daerah Rembau, kira-kira 10.25 pagi pada 5 Jun lepas.

Pendakwaan dibuat mengikut Seksyen 6 Akta Dadah Berbahaya 1952, yang memperuntukkan hukuman denda tidak lebih RM20,000 atau penjara tidak lebih lima tahun atau kedua-duanya sekali jika sabit kesalahan.

Tiada pengakuan direkodkan dan tertuduh mengangguk faham sebaik pertuduhan dibacakan di hadapan Penolong Pendaftar Mahkamah, Che Ku Nor Azlinda Che Ku Mahmood.

Tiada jaminan ditawarkan Timbalan Pendakwa Raya Yap Tsu Sheng dan sebutan semula kes ditetapkan pada 14 Jun ini. – Bernama

Dalam insiden pada jam 10.40 pagi 5 Jun lalu, Perodua Myvi yang dipandu lelaki tersebut dipercayai hilang kawalan dan melanggar sebuah Toyota Avanza yang berada di hadapannya.

Akibat rempuhan itu, Toyota Avanza dipandu lelaki berusia 44 tahun berpusing beberapa kali dan melanggar dua kereta lain, selain tayar belakang kiri kereta itu tercabut lalu terpelanting masuk ke laluan arah bertentangan dan mengenai sebuah lagi Perodua Myvi.

Bagaimanapun, beliau berkata kesemua mangsa tidak mengalami sebarang kecederaan dan kes disiasat di bawah Peraturan 10 LN 166/69.


Mahkamah keluar perintah larangan berhimpun esok

Mahkamah Majistret Kuala Lumpur mengeluarkan perintah melarang mana-mana pihak mengadakan perhimpunan di tiga lokasi melibatkan Dataran Merdeka, Kompleks Sogo dan Masjid Jamek, mulai esok.

Ketua Polis Daerah Dang Wangi ACP Noor Dellhan Yahaya berkata perintah itu dikeluarkan semalam berikutan terdapat laporan mengatakan satu perhimpunan akan diadakan di ibu negara, menurut laporan Bernama.

Beliau berkata perintah itu berkuat kuasa selama seminggu dan polis tidak menerima sebarang notis permohonan bagi mengadakan perhimpunan itu daripada mana-mana pihak mahupun penganjur perhimpunan terbabit.

“Perhimpunan dilaporkan diadakan esok jelas melanggar undang-undang Peraturan 9 (Larangan Berarak) dan 10 (Kawalan Berhimpun) Peraturan-Peraturan Pencegahan dan Pengawalan Penyakit Berjangkit,” katanya pada sidang media di Ibu Pejabat Polis Daerah (IPD) Dang Wangi, di sini.

Menurutnya sejumlah 1,010 anggota polis akan ditempatkan di sekitar ibu negara bagi menjalankan tindakan pematuhan prosedur operasi standard, selain mengawasi keadaan.

Noor Dellhan berkata sehubungan itu, enam jalan utama di sekitar Kuala Lumpur akan dilencongkan bermula 7 pagi esok.

“Antara jalan terbabit ialah Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail.

“Pihak pengoperasian stesen membabitkan Laluan Transit Aliran Massa (MRT), Transit Aliran Ringan (LRT), Monorel dan Keretapi Tanah Melayu Berhad turut akan melaksanakan penghentian sementara pengoperasian di beberapa stesen utama dalam kawasan pentadbiran IPD Dang Wangi.

Beliau berkata penghentian pengoperasian yang akan dilakukan bermula 7 pagi itu melibatkan Stesen Pudu, Stesen Hang Tuah, Stesen Masjid Jamek, Stesen Plaza Rakyat, Stesen Bandaraya dan Stesen Sultan Ismail, Stesen Kampung Baru dan Stesen Dang Wangi bagi perkhidmatan pengangkutan awam LRT.

“Bagi MRT ia melibatkan Stesen Bukit Bintang, Stesen Merdeka, dan Stesen Pasar Seni,” katanya.

Beliau berkata Stesen Medan Tuanku, Stesen Bukit Nanas, Stesen Raja Chulan, Stesen Bukit Bintang, Stesen Imbi, Stesen Hang Tuah, Stesen Maharajalela, Stesen Tun Sambanthan dan Stesen KL Sentral akan turut terlibat dalam penghentian itu bagi perkhidmatan Monorel.

“KTMB turut sama terlibat dengan penghentian pengoperasian diadakan di Stesen Kuala Lumpur, Stesen Bank Negara dan Stesen Putra,” katanya.

Dalam pada itu, beliau berkata setakat kini seramai 16 individu termasuk lima ahli politik dipanggil bagi memberi keterangan berhubung penganjuran perhimpunan itu.

Sebelum ini media melaporkan bahawa satu perhimpunan akan diadakan oleh pihak tertentu bagi menggesa Ketua Pesuruhjaya Suruhanjaya Pencegahan Rasuah Malaysia Tan Sri Azam Baki meletakkan jawatan.


Bagi Zahid, kekalahan UMNO bukan berpunca daripada dirinya sahaja

Datuk Seri Ahmad Zahid Hamidi tidak mahu dirinya seorang dipersalahkan terhadap kekalahan teruk UMNO-Barisan Nasional (BN) semasa Pilihan Raya Umum Ke-15 (PRU-15) lalu, malah meminta semua ahli parti itu muhasabah diri.

Presiden UMNO itu tidak mahu dipersalahkan atas pencapaian terburuk parti itu dalam sejarah tetapi mungkin sudah terlupa siapa yang beria-ria mendesak supaya Parlimen dibubarkan sebelum ini dan diadakan PRU-15 dengan segera.

Sekarang apabila kalah teruk, nampaknya Zahid tidak mahu memikul tanggungjawab tersebut sebaliknya tidak mahu dirinya dipersalahkan dalam kekalahan yang menimpa parti tersebut.

Jika tidak kerana desakan dan kegelojohan Zahid untuk mengadakan PRU-15, pastinya UMNO tidak terpaksa menanggung kekalahan memalukan dan sehingga terpaksa pula bekerjasama dengan musuh politiknya Pakatan Harapan (PH) dan DAP.

Adakah kenyataan Zahid itu cuba menunjukkan niatnya untuk terus kekal menjadi Presiden UMNO? Adakah dirinya masih lagi dalam mimpi dan berada dalam sindrom penafian?

Jika mempunyai maruah, sepatutnya Zahid mengikut jejak Datuk Seri Najib Razak yang meletak jawatannya sebelum ini selepas kalah dalam PRU-14 lalu tetapi sebaliknya yang berlaku mengheret UMNO pula untuk bekerjasama dengan musuh tradisi mereka sejak berdekad.

Sekurang-kurangnya Najib masih mempunyai maruah dan berani memikul tanggungjawab, bukan seperti Zahid yang menggunakan parti demi untuk menjaga jawatan Presidennya sehingga UMNO terpaksa membayar harga yang mahal apabila tidur sekatil dengan DAP.

Mungkin Zahid boleh menelan keputusannya itu tetapi tidak bagi akar umbi yang masih mempunyai maruah dan harga diri tidak mahu tunduk kepada musuh politik mereka yang diketahui akan merobek kepentingan orang Melayu dan Islam.

Sebelum PRU-15 lalu, Perdana Menteri Kesembilan, Datuk Seri Ismail Sabri Yaakob terpaksa berdepan tekanan yang hebat daripada partinya sendiri apabila Zahid berterusan mendesak supaya PRU-15 diadakan segera.

Malah, terdapat spekulasi mengatakan Ismail Sabri menerima pelbagai ugutan dan ancaman sekiranya kehendak Zahid ketika itu mahu Parlimen dibubarkan tidak dituruti.

Tidak tahan dengan tekanan tersebut, Ismail Sabri kemudiaan membubarkan Parlimen dan mengadakan PRU-15 pada ketika rakyat sedang berdepan bencana banjir dan keadaan ekonomi yang tidak menentu.

Ternyata, langkah membubarkan Parlimen awal dan mengadakan PRU-15 ketika bencana alam sedang berlaku membawa musibah besar kepada UMNO apabila hilang banyak kerusi jika dibandingkan semasa PRU sebelum ini.

Malah, jika dibandingkan dengan keputusan PRU-14 lalu dengan pelbagai isu terpalit dengan kerajaan dipimpin Najib waktu itu, keputusan semasa Zahid menjadi Presiden UMNO adalah lebih teruk walaupun tidak banyak isu yang terpalit dengan parti itu.

Isu yang dikatakan menjadi faktor penolakan rakyat terhadap UMNO sebenarnya adalah kerana Zahid, ia merupakan punca utama mengapa rakyat menolak parti tersebut khususnya dikalangan orang Melayu.

Namun, Zahid nampaknya masih tidak mengendahkan apa yang berlaku semasa PRU-15 lalu dan merasakan dirinya betul sahaja.

Sikap ini yang menjadi punca penolakan pengundi Melayu-Islam yang melihat Zahid sebagai liabiliti, namun dek kerana sindrom penafian beliau enggan mengakui kelemahan dirinya sendiri.

Semalam, semasa satu sesi wawancara, Zahid masih cuba mempertahankan dirinya walaupun UMNO mengalami kekalahan teruk dan meminta pula supaya ahli akar umbi UMNO untuk terus kekal menyokong parti tersebut.

“Marilah kita muhasabah, melakukan kritikan kendiri tentang apa yang telah dilakukan, bukan dengan menuding jari kepada hanya seorang.

“Ramai yang bertanggungjawab, saya amat tahu bahawa apa yang berlaku adalah harga mahal yang terpaksa kita bayar atas tidak adanya penyatuan pemikiran,” katanya dipetik laporan Bernama.

Kenyataan Zahid ini dilihat sesuatu yang sangat lucu dan tidak masuk akal, bukankah sepatutnya yang muhasabah diri tersebut adalah dirinya sendiri yang menang majoriti 300 lebih sahaja di Bagan Datuk sebelum ini?


Elaun pelajar MARA naik: PM

Perdana Menteri Datuk Seri Ismail Sabri Yaakob hari ini mengumumkan kenaikan Elaun Sara Hidup (ESH) pelajar dalam dan luar negara tajaan Majlis Amanah Rakyat (MARA) yang berkuat kuasa serta-merta.

Beliau berkata kadar baharu ESH bagi pelajar dalam negara dinaikkan minimum RM650 sehingga maksimum RM950 sebulan bagi bidang pengajian bermula daripada peringkat diploma sehingga doktor falsafah dan profesional.

Bagi pelajar luar negara pula, ESH dinaikkan kepada kadar minimum RM1,380 sebulan sehingga maksimum RM7,600 sebulan bermula daripada peringkat pengajian ijazah sarjana muda sehingga peringkat doktor falsafah dan peringkat profesional.

Beliau berkata demikian pada Program Aspirasi Kecemerlangan Keluarga Malaysia di German-Malaysia Institute di sini, hari ini.

Ismail Sabri berkata, kenaikan kadar ESH ini akan memberikan manfaat kepada 62,998 pelajar tajaan MARA di dalam dan luar negara.

“Saya kira langkah ini amat wajar dan bertepatan bagi membantu dan meringankan beban pelajar Keluarga Malaysia berikutan peningkatan perbelanjaan sara hidup yang dihadapi mereka.

“Kenaikan kadar ini membuktikan kerajaan dan MARA begitu prihatin serta serius dalam agenda pemerkasaan Bumiputera terutama kepada pelajar akan menjadi tulang belakang kepada pembangunan negara,” katanya.

Beliau berkata, seluruh pelajar Keluarga Malaysia dalam dan luar negara diharapkan dapat merancang dan menguruskan dengan sebaik mungkin ESH yang disalurkan agar aspek pembelajaran di institusi masing-masing berjalan lancar.

Katanya, kadar ESH yang disediakan oleh MARA adalah untuk kegunaan pelajar bagi menampung perbelanjaan harian meliputi kos makan minum, sewaan kediaman, pengangkutan dan keperluan harian semasa pengajian.

“Kadar elaun sedia ada ini sudah diguna pakai melebihi 13 tahun dan terdapat keperluan untuk semakan semula.

“Berdasarkan laporan World Economic Outlook pada April 2022 oleh International Monetary Fund (IMF), pertumbuhan ekonomi global dijangka menurun kepada 3.3 peratus pada 2023,” katanya. – Bernama


Covid-19 mencanak, Shahril gesa darurat tidak dilanjutkan

Ketika kes Covid-19 sedang naik, Ketua Penerangan UMNO Shahril Sufian Hamdan menggesa darurat tidak dilanjutkan dan ditamatkan pada 1 Ogos ini seperti mana terkandung dalam terma Pengisytiharan Proklamasi Darurat.

Naib Ketua Pemuda UMNO itu berkata, langkah itu bagi membuka semula ruang demokrasi negara setelah ‘tergantung’ sejak darurat dilaksanakan.

“Desakan-desakan UMNO untuk diadakan sidang dewan, untuk membuka Parlimen, untuk darurat itu kita harap dan kita desak.

“Saya sendiri sudah keluar kenyataan sepatutnya kita harap tiadalah Kabinet atau perdana menteri untuk memanjangkan darurat meskipun itu keputusan Yang di-Pertuan Agong tapi permohonan itu sendiri kita harap tidak datang langsung semua ini,” katanya dalam Program 75 Tahun Jubli Intan anjuran UMNO Online.

Katanya, tujuan desakan itu bertitik tolak daripada pendirian UMNO yang mahu memperjuangkan suara rakyat di dalam sidang Parlimen.

“Orang kata kita hendak menggagalkan kerajaan, tapi walhal demokrasi sekarang ini benda yang orang dulu lontarkan tohmahan bahawa UMNO ini tidak menyokong demokrasi bahawa… UMNO ini antidemokratik, bahawa UMNO tidak mendukung kebebasan, dan juga suara rakyat.

“UMNO pembuli, walhal kita nak buka balik Parlimen bukan bermakna UMNO menang, buka Parlimen rakyat menang, demokrasi menang, mestilah kena masuk sidang, wakil-wakil UMNO masih kena berdebat, apa yang orang takut sangat kita buka Parlimen ini, kononnya UMNO hendak jatuhkan kerajaan, bagi saya buka Parlimen ini, sendiri fungsi Parlimen itu tidak boleh dipertikaikan,” katanya lagi.

Untuk rekod Shahril adalah calon Barisan Nasional Parlimen Kuala Langat pada Pilihan Raya Umum Ke-14 (PRU14) lalu tetapi tewas kepada Dr Xavier Jayakumar yang mewakili PKR.

Terdahulu meskipun darurat diisytiharkan, Perdana Menteri Tan Sri Muhyiddin Yassin berkata, kerajaan awam akan terus berfungsi seperti biasa di peringkat Persekutuan dan negeri bagi membendung pandemik Covid-19.

Perdana Menteri berkata Jemaah Menteri dalam nasihat kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berpendapat bahawa darurat seluruh negara perlu diisytiharkan memandangkan kes jangkitan semakin meningkat dan tidak menunjukkan tanda-tanda penurunan dalam masa terdekat.

Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak Covid-19 di Malaysia.

Jelas perdana menteri proklamasi darurat itu bukanlah satu bentuk rampasan kuasa tentera, malahan perintah berkurung juga tidak akan dilaksanakan.

Tegasnya, Ordinan Darurat diisytiharkan bagi meningkatkan penguatkuasaan keselamatan dan ketenteraman awam ketika negara berdepan dengan penularan pandemik Covid- 19.

Peningkatan kes baharu Covid-19 kini kian meruncing apabila ia telah mencecah lebih 4,000 dan Menteri Kanan Keselamatan Datuk Seri Ismail Sabri Yaakob menganggarkan kes positif harian Covid-19 boleh meningkat sehingga 5,000 dan terus melonjak kepada 10,000 kes seperti berlaku di India sekiranya Perintah Kawalan Pergerakan (PKP) tidak dilaksanakan dengan segera.


Trauma melampau tanda gangguan mental

Kecelaruan Stres Pascatrauma atau dalam bahasa Inggerisnya dikenali sebagai Post-Traumatic Stress Disorder (PTSD) merupakan kecelaruan yang terjadi kepada seseorang setelah mengalami kejadian yang menakutkan, mengejutkan atau membahayakan.

Bagi orang yang normal, perasaan takut atau stres setelah melalui situasi traumatik akan hilang dengan sendirinya. Namun, bagi mereka yang mengalami PTSD ini, mereka akan berterusan berasa takut atau stres walaupun mereka tidak berada dalam keadaan bahaya.

PTSD ini banyak terjadi kepada golongan yang mengalami atau menjadi saksi kepada kejadian-kejadian yang dahsyat seperti bencana alam, kemalangan yang teruk, peperangan, kekejaman, penderaan seksual, dirogol atau kecederaan yang teruk.

Menurut Pensyarah Kanan, Program Psikologi Klinikal dan Kesihatan Tingkah Laku, Fakulti Sains Kesihatan, Universiti Kebangsaan Malaysia (UKM), Dr Shazli Ezzat Ghazali,  mereka yang mengalami PTSD  akan menunjukkan simptom pengelakan iaitu mengelakkan pemikiran, perasaan, perbualan, tempat dan juga berkaitan dengan peristiwa trauma dan mereka sukar untuk mengingat kembali peristiwa penting yang dialami.

“Mereka juga mengalami bangkitan hiper iaitu gangguan emosi sehingga mereka tidak dapat mengawal dorongan, mudah marah, selalu merasakan diri dalam bermasalah sehingga menghadapi masalah tidur.

“Keadaan lebih sukar apabila ia akan menyebabkan seseorang itu tidak berdaya tindak dengan baik serta berfungsi untuk menguruskan diri sehingga mengganggu hubungan dan proses sosialisasi dengan masyarakat dan seterusnya mereka tidak dapat menyumbang kepada masyarakat,” katanya.

Tambahnya, sekiranya seseorang yang mengalami masalah ini tidak mendapat rawatan sewajarnya, ia akan mengganggu fungsi aktiviti hariannya.

“Mereka akan mengalami kesukaran untuk mengurus diri sehingga boleh menyebabkan individu itu mengalami masalah dengan individu yang terdekat seperti suami isteri, adik beradik, ibu bapa seterusnya merebak kepada ketidakfungsian dengan sosialisasi.

“Malah mereka juga akan berada dalam keadaan kemurungan dan kebimbangan yang ekstrem sehingga boleh menyebabkan mengalami psikosis dan berisiko tinggi untuk terbabit dalam aktiviti memusnahkan diri dan juga masyarakat yang terdekat dengan mereka,” katanya.

Justeru itu, beliau menyarankan seseorang yang terdedah kepada peristiwa trauma seharusnya mendapatkan rawatan daripada pakar-pakar psikiatri dan psikologis dengan kadar segera.

“Kaedah rawatan yang bersesuaian adalah melalui farmakologi (ubat-ubatan) ataupun alterasi tingkah laku seperti Terapi Kognitif Tingkah Laku iaitu membetulkan pemikiran melalui penekanan psikoedukasi untuk membentuk tingkah laku yang positif.

“Rawatan melalui relaksasi juga dapat membantu untuk mententeramkan emosi yang kacau-bilau. Seseorang yang mengalami masalah ini perlu mendapatkan rawatan dari ahli psikologi yang menjurus kepada rawatan trauma ataupun ahli psikologi klinikal.

Bagi mengurangkan masalah ini dari menjadi bertambah serius, beliau menyarankan seseorang itu mengamalkan gaya hidup sihat, sentiasa mempunyai pemikiran yang positif, mengetahui cara relaksasi diri serta sentiasa sayangi diri sendiri.

“Melakukan hobi,  dekat dengan agama juga boleh mengurangkan risiko berlakunya perkembangan trauma. Kekebalan diri dengan aura positif dan kasih sayang dapat merembeskan hormon-hormon positif seperti depomin, oksitoksi, serotonin and endorfin yang akan menjadi pendinding kepada penularan simptom negatif yang lahir disebabkan peristiwa trauma,” katanya.

Terdapat beberapa jenis trauma, termasuk:


Budak dua tahun antara tiga sekeluarga maut nahas di Tangkak

Kanak-kanak lelaki berusia dua tahun antara tiga sekeluarga yang maut dalam kemalangan melibatkan tiga kereta di Kilometer 44.5 Jalan Muar-Segamat, dekat Tangkak, Johor, petang semalam (10 September 2022).

Ketua Polis Daerah Tangkak Superintendan Mohd Fadhil Minhat berkata pihaknya menerima panggilan kecemasan kejadian melibatkan dua kereta Perodua Myvi berwarna hitam dan kelabu serta sebuah kereta Mazda itu pada 3.50 petang, menurut Bernama.

Beliau berkata Aarish Ammar Harunarashid, meninggal dunia di Hospital Tangkak manakala ibunya, Nor Haliza Hamzah, 36, dan neneknya Siti Fatimah Ladri, 71, maut di tempat kejadian.

Bapa kanak-kanak itu, Harunarashid Ghazali, 34, cedera ringan dan dirawat di hospital sama.

“Kemalangan dipercayai berlaku apabila Perodua Myvi berwarna hitam dinaiki keempat-empat mangsa dari arah Tangkak menghala ke Segamat, dilanggar Perodua Myvi warna kelabu (arah bertentangan) yang mahu memotong sebuah kenderaan lain di hadapan, sebelum terbabas lalu masuk ke gaung.

“Kereta dinaiki empat sekeluarga itu kemudian dipercayai berpusing dan masuk ke laluan bertentangan sebelum bertembung dengan kereta Mazda yang cuba mengelak namun terlanggar bahagian belakang kereta mereka,” katanya yang dihubungi Bernama hari ini.

Bagaimanapun, pemandu dan penumpang kereta Myvi kelabu serta pemandu Mazda dilaporkan selamat.

Proses bedah siasat jenazah ketiga-tiga mangsa dilakukan di Hospital Tangkak dan kes disiasat lanjut mengikut Seksyen 41 (1) Akta Pengangkutan Jalan 1987.

Dalam kenyataan berasingan, Komander Operasi Pegawai Bomba Kanan II K. Kumar berkata pasukan bomba menggunakan peralatan khas untuk mengeluarkan Siti Fatimah yang tersepit di dalam kereta manakala Nor Haliza dikeluarkan oleh orang awam sebelum kedua-duanya disahkan meninggal dunia di tempat kejadian oleh pihak Kementerian Kesihatan.

Beliau berkata operasi menyelamat yang melibatkan 15 anggota berserta dua jentera ‘Fire Rescue Tender’ (FRT) dan sebuah jentera Perkhidmatan Penyelamatan dan Perawatan Kecemasan (EMRS) tamat sepenuhnya kira-kira 4.40 petang.


Rakyat sedar PH-BN bukan kerajaan boleh dipercayai, kata Radzi Jidin

Naib Presiden Bersatu, Datuk Dr Radzi Jidin berkata kerajaan campuran Pakatan Harapan-Barisan Nasional (PH-BN) sudah semakin tertekan, kerana gagal dalam serba-serbi pengurusan negara, termasuk menyelesaikan masalah kos sara hidup yang dihadapi rakyat.

Menurutnya sebelum menjadi kerajaan, pemimpin PH, termasuk Datuk Seri Anwar Ibrahim bercakap pelbagai isu hebat untuk menyelesaikan masalah negara, tetapi ketika membentangkan Bajet 2023, kebanyakannya diambil daripada kerajaan sebelumnya.

“Kalau tengok macam ini, ini standard ambil yang dulu. Sebut balik je semua orang boleh buat. Sebab itu dalam konteks sekarang kerajaan PH-BN dah tertekan.

“Kerajaan campuran ini dah tertekan. Rakyat dah sedar bahawa ini bukan sebuah kerajaan yang boleh dipercayai.

“Cerita tentang nak menyelesaikan kos sara hidup. Isu kos sara hidup. Dah selesaikah belum? Harga barang dah murah gila dah kut sekarang?.

“Apa yang dia (kerajaan PH-BN) buat untuk menyelesaikan isu kos sara hidup? Kami menunggu nak tengok apa dia buat? Sembang (saja),” kata Radzi pada Himpunan Solidariti Kezaliman & Kempen Sayangi Kedah Sejahtera di Alor Setar, malam tadi (18 Mac 2023).

Menurut Ahli Parlimen Perikatan Nasional (PN) Putrajaya itu, dalam keadaan sekarang ini apabila kerajaan gagal menangani pelbagai isu, maka rakyat meletakkan harapan kepada pihak lain, terutama PN.

“Apabila harapan rakyat terlalu tinggi, maka kita perlu lihatdan perlu fahami bahawa cabaran berikutnya adalah Pilihan Raya Negeri (PRN). Kalau dah macam ini keadaannya mereka (PH-BN) tahu bahawa dalam PRN mereka akan menghadapi cabaran yang amat besar,” katanya.

Radzi berkata akibat hilang arah tuju dan menyedari rakyat semakin meluat gabungan parti pemerintah mengalihkan perhatian dengan menyasarkan pemimpin PN, terutama Bersatu.

“Kita dikejutkan apabila Tan Sri Muhyiddin Yassin (Pengerusi PN dan Presiden Bersatu) dibawa ke SPRM (Suruhanjaya Pencegahan Rasuah Malaysia) dan didakwa di mahkamah.

“Saya berada dalam kamar mahkamah bersama dengan Tan Sri Muhyiddin dan keluarga serta kepimpinan parti… mendengar apakah pertuduhan yang hendak dibacakan,” katanya.

Menurutnya semua pertuduhan sama ada di mahkamah Kuala Lumpur atau Shah Alam melibatkan wang yang masuk ke akaun bank parti, bukan ke dalam poket Muhyiddin.

“Ramai dah orang bincang tentang kesini… saya tak nak cakap banyak tapi ramai yang bertanya apa terjadi kepada kes-kes lain… apa terjadi kepada kes LCS (kapal tempur pesisir)… kes LCS sebagai contoh telah lama disebut telah lama dibincangkan,” katanya lagi.